**Reformáció Magyarországon**

**A reformáció magyarországi megjelenése**

**A reformáció egyes ágainak megjelenése** Magyarországon **gyors folyamat** volt és az jellemezte, hogy a **hívek gyakran tértek át egyik ágról, irányzatról a másikra**, illetve vegyítették az egyes ágak hitelveit

**A reformáció elsősorban a hódoltsági területen és a Tiszától keletre terjedt gyorsan**, a Dunántúlon csak a XVI. század végén hódított teret

A **XVI. században** a ketté, majd három részre szakadó Magyarország **minden részében elterjedt a protestantizmus**. A XVI. század végén a népesség:

* Több, mint **50%-a református**
* **25%-a evangélikus**
* A többi része **antitrinitárius, katolikus, ortodox** volt

**A protestantizmus magyarországi elterjedését elősegítő tényezők:**

* Magyarországon is megvoltak azok az okok, amelyek szerte Európában: katolikus egyház válsága, a lakosság új eszmék és hit iránti igénye
* A három részre szakadás folyamatában a **katolikus egyház nagy veszteségeket szenvedett el**, meggyengült és így indirekt módon megkönnyítette a reformáció terjedését
  + Mohácsnál a 12 püspökből 7 halt meg
  + Az egyházi vezetők is részesei voltak a hatalmi harcoknak és így sokszor „nem maradt idejük” a hívekkel foglalkozni
  + A kor háborúiban sok helyütt elvesztek a katolikus egyház birtokai, vagy azok jövedelméből kellett a háborút finanszírozni, így csökkent az egyház anyagi ereje

**A lutheri tanok:**

* Terjedését a **Wittenbergbe járó diákok** és a **budai német polgárok**, illetve az uralkodói udvartartás segítette elő
* Elsőként a **szepességi és az erdélyi szászok városaiban**, majd később a **magyarlakta** vidéken, a **német végvári katonaság**, illetve a **szlovákság** körében terjedtek el
* **Első magyarországi hitvallását** 1546-ban Leonhard Stöchel szerkesztette meg a felső-magyarországi városok lakói részére
* Korai reformátorok:
  + **Dévai Bíró Mátyás** (az első magyar ábécéskönyv szerzője)
  + **Heltai Gáspár** (a XVI. század leghíresebb nyomdásza)

**A református (kálvini) tanok az 1550-es évektől terjedtek** gyorsan, főként a Tiszántúlon

* **Jelentős prédikátorok**: Kálmáncsehi Sánta Márton, Szegedi Kis István és **Melius Juhász Péter**, aki megfogalmazta a **debrecen-eger-völgyi Hitvallást**
* A kálvinizmus a magyar köznemesség, a **mezővárosi polgárság**, a **parasztság** és a **magyar végvári katonaság** körében terjedt el

**A reformáció hatásai:**

**Protestáns iskolák:**

* A legjelentősebb **református kollégiumok**: Debrecen, Sárospatak, Pápa, Nagyvárad, Gyulafehérvár, Marosvásárhely, Nagyenyed
* **Evangélikusok** híres **kollégiuma**: Eperjes
* Protestáns főiskola: Gyulafehérvárott 1622-től

**Könyvkiadások:**

* Pesti Gábor: 4 evangélium fordítása (Bécs, 1536), szótár és mesegyűjtemény
* Sylvester János: Újtestamentum fordítása (Sárvár közelében, 1541(
* **Károli Gáspár**: Biblia fordítása (**Vizsoly, 1590**) – ez volt az **első teljes magyar nyelvű Biblia**
* **Misztótfalusi Kis Miklós**: a XVII. század második felének kiemelkedő **nyomdásza, könyvkiadója**, aki a magyar helyesírás kialakításában is fontos szerepet játszott

Elterjedt a **magyar nyelvű liturgia** és a nagy lutheri újítás: az **anyanyelvi éneklés**

**Hitviták** (disputa): protestáns irányzatok között (1566: Mélius Juhász Péter és Dávid Ferenc hitvitája János Zsigmond erdélyi fejedelem jelenlétében)

**Az ellenreformáció Magyarországon**

**A katolikus megújulás Magyarországon**

A reformáció terjedése nyomán a katolicizmus visszaszorult, és **csak néhány főnemes, egy-egy nagyobb város** (pl. Pozsony, Nagyszombat) lakossága és a **Székelyföld** maradt katolikus

A jezsuita rend megalakulása, illetve a tridenti zsinat döntései elindították a katolikus megújulást. Ennek magyarországi **képviselői, eszközei és eredményei**:

* Sok jelentős személyiség **rekatolizált**, pl. Balassi Bálint, Pázmány Péter, Esterházy Miklós, Homonnai Drugeth György
* A katolikus megújulás első kiemelkedő képviselője **Oláh Miklós esztergomi érsek** (1553-1568) volt:
  + Újjászervezték **az egyházi intézményrendszert**
  + **Letelepítette Magyarországon a jezsuitákat**
  + Nagyszombaton egyesítette a városi és káptalani iskolát
  + **Egyházmegyei szemináriumot** alapított
* Kései utódja az esztergomi érseki székben **Pázmány Péter (1616-1637)** volt:
  + **A rekatolizációt** térítés, meggyőzés útján látta megvalósíthatónak. Úgy gondolta, hogy bonyolult politikai helyzetben a protestáns rendekkel való **kompromisszum** lehet sikeres, a hatalmi helyzetből végrehajtott ellenreformáció nem
  + Bevezette az évenkénti plébánialátogatást, amelynek során ellenőrizték a papság feladatainak elvégzését. A templomot, a híveket elhanyagoló, műveletlen, paphoz nem méltó életet élő egyháziakat figyelmeztették, végső esetben elbocsátották
  + Pázmány kivételes műveltségét, teológiai ismereteit kihasználva több **hitvitát** is folytatott a kor protestáns prédikátoraival, 1609-ben „az nagy Calvinus Jánosnak Hiszekegy Istene” címmel írt pamfletjében Kálvintól vett idézetekkel igyekezett bizonyitani a genfi reformátor istentagadó voltát. 1613-ban jelent meg **„Az Isteni Igazságra vezérlő kalauz” címmel összegző műve**, amelyben összefoglalta a katolikus hitértelmezést. Jól követhető logikával, magyarul írt hitvitázó iratai a magyar nyelvet is gazdagították
  + Pázmány igyekezett a **katolikus egyház gazdasági ügyeit is rendbe hozni**, az elmaradt bevételeket behajtani, a birtokokat visszaszerezni
  + A tridenti zsinat rendelkezéseinek szellemében sokat tett a **papképzésért** – Grazba, Olmützbe küldött papokat teológiát tanulni. 1622-ben Bécsben megalapította a róla elnevezett papnevelő intézetet (**Pázmáneum**), amelynek az alsópapság kinevelése volt a célja. **1635-ben Nagyszombaton** létrehozta az **egyetemet**

A Nagyszombati **Egyetem az első, máig folyamatosan működő egyeteme Magyarországnak** (a budapesti ELTE elődintézménye):

* 1777-ben Budára, 1784-ben Pestre helyezték át
* Az oktatásban a skolasztika elvei érvényesültek
* A filozófiai (bölcsészeti) kar csak előkészítőnek számított a teológiai vagy jogi képzés előtt
  + A XVIII. században megjelent az egyháztörténet és bizonyos természettudományok tanítása is (biológia, orvosi ismeretek stb.)
* A teológiai hittant, erkölcstant, egyházjogot, görög és héber nyelvvel tanítottak
* 1769-től orvosi fakultás létesült. 1777-től a mérnökképzést ellátó tanszék is megalakult.

A **jezsuitáknak két főiskolai képzést** nyújtó intézményük volt (Kassa, Kolozsvár)

* A tridenti zsinat után elkészített egységes, modern tanterv, a Ratio Studiorum szerint működtek. Ez a legapróbb részletekig szabályozta az iskolai élet rendjét

A **jezsuiták 3 akadémiát** (kibővített gimnáziumot) is fenntartottak: Buda, Eger, Győr

**Káldi György** (a pozsonyi jezsuita kollégium főnöke): első katolikus bibliafordítás (1626)