2023/2024. tanév

**SZÓBELI ÉRETTSÉGI TÉTELEK**

MAGYAR NYELV ÉS IRODALOM

KÖZÉPSZINT

összeállította:

magyar nyelv és irodalom munkaközösség

jóváhagyta:

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

igazgató az érettségi bizottság elnöke

SZÓBELI ÉRETTSÉGI TÉTELEK IRODALOMBÓL

Témakör: Életművek a magyar irodalomból. Kötelező szerzők

**1. tétel: Ady Endre szerelmi költészete**

*„Ady költészete „a képes beszéd egy különös neme”, olyan új változata, melyet eddig költészetünk nem használt… A szimbólum többet mond, mint amennyit az egyenes beszéd volna képes tudtunkra adni.”* (Görömbei András)

**Feladat:** Mutassa be Ady Endre Léda- és Csinszka-verseit egy-két jellemző mű ismertetésével!

Témakör: Életművek a magyar irodalomból. Kötelező szerzők

**2. tétel: Arany János balladaköltészete**

*„A ballada maga is egy virtuóz műfaj… Eredetileg, különösen a skótoknál és a székelyeknél, tragikus vagy mulatságos események tömörített rögzítésére szolgált…”* (Riedl Frigyes)

**Feladat:** Ismertesse Arany János balladáinak jellemzőit két szabadon választott mű alapján!

Témakör: Életművek a magyar irodalomból. Kötelező szerzők

**3. tétel: Babits Mihály epikus költészete**

*„Melyik hát az igazi Babits, a fiatal évek artisztikus virtuóza: az esztergomi környezet, táj, élet-forma egyszerű, de filozofikus hangulatú megéneklője, vagy az, aki a szenvedésekből nagy költészetet teremtett?...”* (Barta János)

**Feladat:** Ismertesse a prófétaszerep átértékelődését Babits Mihály Jónás könyve című művében!

Témakör: Életművek a magyar irodalomból. Kötelező szerzők

**4. tétel: Herczeg Ferenc prózája**

*„Mert ez volt az utolsó, kétségbeesett kísérletük. Nem sikerült. Ó, hát mikor sikerült valami, amit ők akartak? A nagykapu döngve becsapódott előttük. Megint csak künn rekedtek. Ők mindig künn rekednek. Azok odabenn virulni és ragyogni fognak, ők pedig künn fognak ülni a hideg szürkületben, és a boldogtalan népek gyűlölködése fogja emészteni a szívüket......”* (Herczeg Ferenc: Az élet kapuja)

**Feladat:** Mutassa be Herczeg Ferenc Az élet kapuja című művét! Ismertetésében térjen ki a cím értelmezési lehetőségeire, a műfaj és a szerkezet sajátosságaira!

Témakör: Életművek a magyar irodalomból. Kötelező szerzők

**5. tétel: Jókai Mór regényíró művészete**

*„Ritka művészettel készül a kompozíció. A főhős kettős életének színterei egymástól merőben elütő hangulatukkal változatosan követik-előzik egymást, s a kisebb szereplők egész sora köti össze őket. Jellemzően és sejtelmesen ismétlődnek egyes motívumok, amelyek megvilágítják az idő múlását, a hős lelkivilágának megváltozását.”*(Nagy Miklós)

**Feladat:** Mutassa be Jókai Mór Az arany ember című regényének romantikus és realista jegyeit! Felelete során térjen ki a főhős személyiségének, viselkedésnek összetettségére és a mű motívumaira is!

Témakör: Életművek a magyar irodalomból. Kötelező szerzők

**6. tétel: József Attila kései költészete – az utolsó vershármas**

*„József Attila költészete a tragikus párbajnak, a dallam és a szöveg, a lélek és a külvilág, a költő és kora egyenlőtlen mérkőzésének példázata”* (Fejtő Ferenc)

**Feladat:** Összegezze József Attila kései versei közül az utolsó vershármas poétikai és világképi jellemzőit!

Témakör: Életművek a magyar irodalomból. Kötelező szerzők

**7. tétel: Kosztolányi Dezső és a lélektani regény**

*„Anna a szemébe tekintett: se megtörtnek nem mutatkozott, se zavartnak. Semmit se tagadott. Sőt néha úgy rémlett, hogy vádolja magát… Csak arra a kérdésre nem tudott felelni, hogy miért követte el tettét.”* (Kosztolányi:Édes Anna)

**Feladat:** Mutassa be az Édes Anna című regény értelmezésével a lélektani regény jellemzőit!

Témakör: Életművek a magyar irodalomból. Kötelező szerzők

**8. tétel: Mikszáth Kálmán novellisztikája**

***„****A novellák Mikszáth szülőföldjén, a palócság lakta vidéken játszódnak. Nem ritka az olyan olvasó, aki valóban létező falvaknak tekinti Bodokot, Gózont, Majornokot, Csoltót; valóban létező pataknak hiszi a Bágy patakot. Ezek persze költött földrajzi nevek, a térképen hiába is keresnénk őket. Mikszáth alakította ki azt a képzeletbeli térképet, ahol A jó palócok történetei zajlanak. Az illúzió azonban tökéletes.”* (Vadai István)

**Feladat:** Válasszon egy-egy novellát Mikszáth Kálmán a Tót atyafiak és A jó palócok című novellafüzéreiből, majd mutassa be rajtuk keresztül a mikszáthi parasztábrázolás jellegzetességeit!

Témakör: Életművek a magyar irodalomból. Kötelező szerzők

**9. tétel: Petőfi Sándor tájköltészete**

*„Petőfi a világot a szabadság jegyében éli át. Az a tájék szép, amely a szabadságra emlékeztet, az az irodalmi alkotás jó, amely a szabadság ihletését érezteti, az a tett jó, amely szabad, és a világszabadság felé vezet.”* (Szerb Antal)

**Feladat:** Ismertesse Petőfi Sándor tájköltészetének jellemzőit szabadon választott versek alapján!

Témakör: Életművek a magyar irodalomból. Kötelező szerzők

**10. tétel: Vörösmarty Mihály költészete**

***„****Magyarul először Vörösmarty lírájában jelenik meg apokaliptikus formában a nemzet és az emberiség jövője.”* (Koncsol László)

**Feladat:** Néhány mű elemzésével mutassa be, hogyan ábrázolja Vörösmarty Mihály a haza, a magyarság és az emberiség sorsát!

Témakör: Szerzők, művek, korszakok a régi magyar irodalomból a 18. századig. Választható szerzők

**11. tétel: Balassi Bálint költészete**

*„Balassi Bálint személyében a reneszánsz egyik legnagyobb alakját, költőjét, a magyar nyelvű irodalom első kiemelkedő alkotóját ismerhettük meg, aki tehetségének és műveltségének köszönhetően az európai kortársak közül kiemelkedőnek bizonyult*.*”* (Dr. Fricz-Molnár Péter)

**Feladat:** Néhány szabadon választott vers segítségével mutassa be Balassi Bálint életművének tematikai sokszínűségét és reneszánsz jellemzőit!

Témakör: Portrék, metszetek, látásmódok a 19-20. század magyar irodalmából. választható szerzők

**12. tétel: Móricz Zsigmond novellisztikája**

*„Móricz ábrázolásában a falu - Ady szavával – a lelkek temetője, a kielégíthetetlen emberi vágyak színtere. Mivel a társadalmi és szociális mozgás ebben a struktúrában szinte lehetetlen, a vágyak, energiák és törekvések csak az ösztönök szintjén vezetődnek le.”* (Vass Ákos)

**Feladat:** Móricz Zsigmond egy választott novellájának elemző bemutatásával jellemezze az író világszemléletét, társadalomábrázolását!

Témakör: Portrék, metszetek, látásmódok a 19-20. század magyar irodalmából. választható szerzők

**13. tétel: Radnóti Miklós lírája**

*„Költészetének alaphangja tragikus. Korának gyermeke, tudomásul veszi a kort, és …keserűséggel tiltakozik ellene. Minden élő mélyében megérzi a készülő halált, de érzi azt is, hogy a halál nem szakíthatja meg az élet örök, hérakleitoszi patakzását.”* (Bálint György)

**Feladat:** Bizonyítsa be, hogy az idill és a halál meghatározó fogalmak Radnóti Miklós költészetében!

Témakör: Metszetek a 20. századi délvidéki, erdélyi, felvidéki és kárpátaljai irodalomból

**14. tétel: Wass Albert prózai művei**

*„Wass Albert Adjátok vissza a hegyeimet! című regénye véleményem szerint az egyik legnagyszerűbb alkotás a magyar irodalomban – nem véletlen akarták Nobel-díjra jelölni. Az önéletrajzi elemeket regénybe csomagolta, azon keresztül mutatja be azokat a borzalmakat, amiken az erdélyi magyarság keresztülment.”* (Rácsai Róbert)

**Feladat:** Ismertesse, hogy Wass Albert az Adjátok vissza a hegyeimet! című művében hogyan mutatja be egy magyar fiú élettörténetén keresztül a székelység sorsát a XX. századi Erdélyben!

Témakör:Művek a kortárs magyar irodalomból

**15. tétel: A kortárs magyar próza – Tóth Krisztina novellái**

*„Egy történet számomra írói szemmel akkor érdekes, ha sokkal többet mutat a történet hátteréből, a szereplők előéletéből. Ha valami nagyon sűrített dolgot mutat meg. Amikor egy sors mintázata mutatkozik meg egy rövid sztoriban.”* (Tóth Krisztina)

**Feladat:** Mutassa be Tóth Krisztina Tímár Zsófi muskátlija című novelláját!

Témakör: Művek a világirodalomból

**16. tétel: A homéroszi eposzok világa**

„Amint a világ egy csodával, a világteremtéssel kezdődik, hasonlóképpen az irodalomtörténet első ténye is egy csoda (és egyben egy világ teremtése). Homérosz eposzai, a legrégibb irodalmi emlékek, mindjárt a legtökéletesebb művek közé tartoznak, és eljövendő évezredek számára mintául szolgáltak a költészetnek.” (Szerb Antal)

**Feladat:** Mutassa be az eposzi kellékeket az Íliász és az Odüsszeia című művekben, valamint Akhilleuszt és Odüsszeuszt mint két különböző antik hőstípust!

Témakör: Művek a világirodalomból

**17. tétel: A kisember alakja az európai irodalomban – Franz Kafka írásművészete**

*„Mindig valami közölhetetlent igyekeztem közölni, valami megmagyarázhatatlant meg­magyarázni. ... Olyan törvények uralkodnak rajtunk, amelyeket nem ismerünk.”* (Kafka)

**Feladat:** Mutassa be az elidegenedés motívumát, és az ezzel küzdő kisember alakját Franz Kafka Az átváltozás című művében!

Témakör: Színház és dráma

**18. tétel: A reneszánsz dráma – Rómeó és Júlia**

*„Vak gyűlölettel harcoltak hiába, /S polgárvér fertezett polgárkezet. /Vad ágyékukból két baljós szerelmes /Rossz csillagok világán fakadott, /És a szülők, hogy gyermekük is elvesz, /Elföldelik az ősi haragot.”* (Shakespeare: Rómeó és Júlia)

**Feladat:** Mutassa be az angol reneszánsz dráma jellemzőit Shakespeare Rómeó és Júlia című tragédiájában! Ismertesse, hogy a szereplők viselkedésében, cselekedeteiben hogyan jelennek meg a középkori és a reneszánsz értékek!

Témakör: Színház és dráma

**19. tétel: Katona József: Bánk bán vagy Madách Imre: Az ember tragédiája**

*„De hát Melinda! oh! hát a haza!/Itten Melindám, ottan a hazám -/A pártütés kiáltoz, a szerelmem/  
Tartóztat.”* (Katona József: Bánk bán)

**Feladat**: Mutassa be Katona József Bánk bán című tragédiájának jellemeit és a mű konfliktusrendszerét!

VAGY

*„Küzdést kivánok, diszharmóniát,/Mely új erőt szül, új világot ád,/Hol a lélek magában nagy lehet,/Hová, ki bátor, az velem jöhet.”* (Madách: Az ember tragédiája)

**Feladat:** Értelmezze Madách Imre Az ember tragédiája című drámai költeményének szerkezetét, műfaját és a történelmi színeit!

Témakör: Regionális irodalom

**20. tétel: Janus Pannonius Pécsett**

*„Irodalmi munkássága merőben új volt a 15. századi Magyarországon: ideológiailag és művészileg különbözött az itt művelt …irodalom termékeitől. Ő az első nagy magyar lírikus, a hazai latin nyelvű humanista poézis megteremtője.”* (Gerézdi Rabán)

**Feladat:** Mutassa be az egykori pécsi püspök, Janus Pannonius irodalmi munkásságát néhány szabadon választott vers elemzésével!

SZÓBELI ÉRETTSÉGI TÉTELEK MAGYAR NYELVBŐL

Témakör: Kommunikáció

**1. tétel: A kommunikációs folyamat tényezői és funkciói, ezek összefüggései a beszédhelyzettel**

**Feladat:** Mutassa be részletesen az alábbi kommunikációs helyzet tényezőit!

Ön meghívást kapott egy barátja születésnapi partijára, de Önnek mandulagyulladása lett, és nem tud elmenni. Telefonon köszönti fel éppen ezért a barátját. Ő jobbulást kíván Önnek. A beszélgetés közben lemerül az Ön által használt mobiltelefon.

Témakör: Kommunikáció

**2. tétel: A emberi kommunikáció nem nyelvi jelei és kifejezőeszközei**

**Feladat:** Értelmezze a kommunikáció nem nyelvi kifejezőeszközei közül az alábbi szövegben előfordulókat!

Szia, anyu! Megjöttem a boltból. Hoztam tejet, ahogy kérted. Miért nézel ilyen nagy szemekkel? Azt hiszed, mást nem vettem? Minden van, amit kértél.

Képzeld, találkoztam több ismerősünkkel! Attila bácsi teljesen fekete ruhát viselt, én persze nem mertem rákérdezni, vajon miért.

Azért is jöttem egyébként ilyen későn haza, mert a hűtő előtt sokáig toporogtam, hogy eldöntsem, melyik tejfölt vegyem.

Két osztálytársam is ott vásárolt. Amikor megpillantottam őket, én már a sor végén álltam, ezért csak integettem nekik, nem beszélgettünk. Fura volt látni, hogy Lili és Gergő nagyon szorosan egymás mellett álltak, miközben édességet válogattak. Az viszont vicces volt, ahogy Lili a fejét rázta, és elhúzta a száját, amikor Gergő a savanyú cukrokra mutatott.

A fizetés elég gyorsan ment, ennek ellenére biztosan nem állok többet ahhoz a pénztároshoz, akihez ma. Olyan halkan beszélt, hogy nem értettem, amit kérdezett, és még egy mosoly sem volt az arcán. Amikor elköszöntem, nem is reagált.

Témakör: Kommunikáció

**3. tétel: Kommunikációs zavarok**

**Feladat:** Nevezze meg a kommunikációs zavar okait az alábbi példákban!

1. A barátnőmmel egy fiúról beszélgettünk, aki több művészeti ágban is jeleskedik: zenél, táncol, színészetet tanul. Barátnőm egyszer csak megszólalt: „Akkor ő igazi poliészter.”
2. Online óra kellős közepén megszakad az internetkapcsolat.
3. Tamás moziba hívja Évát, aki arra hivatkozva nem fogadja el, hogy édesanyájának kell segítenie otthon. Tamás elmegy a moziba Péterrel, és útközben megpillantja Évát kézen fogva sétálgatni egy idegen fiúval.
4. A kínai étteremben Liunál, a kínai származású felszolgálónál a vendég a napi ajánlatról érdeklődik, azonban nem érti Liu válaszát.
5. Ön telefonon a nagymamájával beszélgetne, de egy szavát sem érti, mert a szomszéd kutyája intenzív ugatásba kezd.

Témakör: Kommunikáció

**4. tétel: A tömegkommunikáció fogalma, jellemzői, műfajai**

**Feladat:** Ismertesse a tömegkommunikáció előnyeit és hátrányait, különös tekintettel az alábbi műfajokra!

híradó, természetfilm, politikai vitaműsor, amatőr táncos videó közösségi médiában, valóságshow, reklám

Témakör: A magyar nyelv története

**5.tétel A nyelvújítás lényege és jelentősége**

**Feladat:** Jellemezze a megadott példák segítségével a nyelvújítási mozgalom kedvelt szóalkotási módjait!

állítmány (állít+mány) anyakönyv

árfolyam elnök (elöl+ülnök)

vizsga ( a vizsgál igéből) függvény (függ+vény)

anyag (materia) áram (az áramlik igéből)

délkör (Mittagskreis) billentyű (billen+tyű)

föllebbez (föl+bb+ez) betyár

Témakör: A magyar nyelv története

**6. tétel: A magyar nyelv eredete, finnugor rokonságának bemutatása**

**Feladat:** Mutassa be érvekkel az alábbi példákon keresztül a magyar nyelv finnugor nyelvrokonságát!

kéz (magyar) – kete (finn); hal (magyar) – kala (finn); fül (magyar) – pel (hanti); félszemű; három fiú; Győrött; házamban

Témakör: Ember és nyelvhasználat

**7. tétel: A nyelvváltozatok rendszere, a nyelv vízszintes és függőleges tagolódása**

**Feladat:** Állapítsa meg, hogy melyik szöveg milyen nyelvváltozatot mutat be! Választását indokolja!

A

- Vágod, hogy rámírt?

- Siratsz?

- Mind1, ezt majd hnap megduma.

- Jupp, ott tali.

- De ne késs, bástya!

- Ismersz.

- Utána benézünk a városba.

- Adom.

B Őssze van a som. Mikor má mökpuhú finomra, löpotyog a fáru…A magyaró akkor jó, amikor má piros, mikor má kivállik a kütyüjébű. A bikkmakkot, aszt is őssze szoktuk szennyi. Az ujam mind a papsipka, az íze meg akár csak a dijó. *Magyar nyelv (főszerk.:Kiefer Ferenc)*

C Az alábbiakban a nyelv két metafunkciójára, az interszubjektív megismerő és az interperszonális kapcsolatteremtő metafunkciókra összpontosítunk, melyek a diskurzusokban párhuzamosan, egymással szorosan összekapcsolódva jutnak érvényre. *(Tátrai Szilárd: Bevezetés a pragmatikába)*

D Kedves Nagymama!

Remélem, levelem jó egészségben találja. Mi mindnyájan jól vagyunk. Múlt héten én kicsit megfáztam, de most már minden rendben. Az időjárás egyre jobb, a kert kezd zöldülni, reménykedem, hogy a nárciszok mind kihajtanak. Mit tetszene szólni, ha két hét múlva, a hosszú hétvégén meglátogatnánk? Ebédelni elmehetnénk a szomszéd étterembe, így arra sem lenne gond. Már nagyon szeretném látni az én édes nagymamámat!

A közeli találkozás reményében, sok-sok szeretettel: Mariann

Témakör: Ember és nyelvhasználat

**8. tétel: Az információs társadalom hatása az emberek viselkedésére, elsősorban a nyelvhasználatra és a nyelvi érintkezésre**

**Feladat:** Mutassa be az alábbi szövegek segítségével, hogyan hat a tömegkommunikáció a nyelvhasználatra!

1. Hatodikos kislány felkiált: Juujjj, a Vivi kisszingeli a random dzsíefjét náu a sztrímen.

Vivi: Nem is dzsíef, hanem bíef.

1. – Ohh értem :D de nekem nehogy beteg legyél! Am fogadok, ha talizol Vele akk jobban leszel ;)

– Max vas taliznánk de nem akarok… :S Am buliba biztos megyek =) Még 40°-os lázzal is XD

Tudod van az a Gere Scence XD vagy ki És a blogján minden j helyett y írt. XD

– Szerintem se csalás XD Ő is kirakhatná XD

*–*Ja úgy van h ahányan megnézik. Ez nem cs filmekben van XD De lesz..rom, pasizni fogok, hogy legyen tiszta ideg :@

Témakör: A nyelvi rendszer

**9. tétel: A hangkapcsolódási szabályosságok típusai**

**Feladat:** Nevezze meg, mely hangtörvényeket ismeri fel a következő szövegben lévő kiemelt szavakban!

**Egyik** kezében **sörrel** figyelte a **vasgyár** falát. Mintha **színpadon** állt volna. Már **tizedszer** próbálta ki a **visszhangot**, ám hiába **kurjantgatott** jó **egészségeseket**, válasz nem érkezett.

Témakör: A nyelvi rendszer

**10. tétel: A morfémák, szóelemek szerepe és helyes használata a szóalak felépítésében, aszószerkezetek alkotásában**

**Feladat:** Elemezze szóelemek szerint a szöveg kiemelt szavait!

„A helyesírás vagy ortográfia … **azt** jelenti, hogy a tiszta **hangjelöléstől**, az egyszerű fonetikus írásmódtól valamilyen indokkal **eltérünk**, azaz nem **pontosan** azt írjuk le, ami elhangzik. Akkor mondjuk, hogy egy nyelvnek van helyesírása, ha a nyelvközösség művelt **tagjai** szerint a fonetikus lejegyzésnél van **helyesebb** **megoldás**, mely a hagyomány része, s amelyet az **anyanyelvűeknek** is tanulniuk kell.” (Nádasdy Ádám: Milyen nyelv a magyar?)

Témakör: A nyelvi rendszer

**11. tétel: Szófajok**

**Feladat:** Állapítsa meg a következő szövegekben a kiemelt szavak szófaját!

„Mikkamakka nagy **rikoltozásra** ébredt. **Majd** **beszakadt** a dobhártyája. Nem csoda, **mert** éppen az ő fülébe rikoltoztak. **Hárman** is. Nevezetesen **Bruckner Szigfrid,** a kiérdemesült oroszlán, Aromo, a **fékezhetetlen** agyvelejű nyúl és Vacskamati.

– **Te** meg Maminti lesztek **a** döntőbírók! – **üvöltötte** éppen Bruckner Szigfrid.

Mikkamakka először is befogta a **fülét.**

– **Miféle** döntőbíró? – kérdezte akkor.”

**„Ma** is elég bánatosan kelt **fel** a nap. „Rossz jel, **hű** de rossz jel!” – gondoltam. Nézek a dombhát **felé**… Akár ne is mondjam: ott komorlott, gomolygott, nőtt, nődögélt. Jött. Kapkodtam a fejem, menekültem volna. De **hova**?” (Lázár Ervin)

Témakör: A nyelvi rendszer

**12. tétel: A mondat fogalma, a mondat szerkesztettség és mondatfajta szerinti típusai**

**Feladat:** Állapítsa meg a modalitást és a mondat szerkesztettségi fokát az alábbi mondatokban!

Esik az eső.

Jaj, ebből most már elég!

Jössz holnap moziba?

Mikor kezdődik a szünet?

Most.

Ne add fel ilyen könnyen!

De jó lenne, ha a hétvége lenne ötnapos!

Vásárolj be, de ne költs sokat!

Témakör: A szöveg

**13. tétel: A szóbeli és írott szövegek szerepe, eltérő jegyei**

**Feladat:** Mutassa be a szóbeli és írott szövegek hasonlóságait és különbözőségeit, és sorolja az alábbi szövegrészleteket szövegtípusokba többféle szempont figyelembevételével! Említse meg, hogy ön milyen szövegtípusokat használ a mindennapi életben!

1. - Szia! Mikor jössz haza?

* Nem tudom. Miért? Tervezel valamit?
* Hát…rosszkedvű vagyok, elmehetnénk sétálni kicsit. Olyan jólesne egy kis időt veled tölteni!
* Ok, akkor úgy alakítom a napot, hogy hamarabb elszabaduljak. Puszi!
* Jaj, de jó! Várlak!

1. Sok szeretettel köszöntöm iskolánk vezetőségét, tanárainkat, ballagó diáktársaimat és kedves vendégeinket!

Első szavaim a hála szavai. Elsősorban szeretnék köszönetet mondani a végzős diákok nevében tanárainknak áldozatos munkájukért. Úgy gondolom rengeteget tanulhattunk tőlük, olyan dolgokat is, amik nem feltétlenül a tananyaghoz kötődtek. Hálásak lehetünk szüleinknek és rokonainknak is, hogy az eltelt négy év során kitartottak mellettünk, támogattak és segítettek minket. Most egy vegyes érzelmekkel teli pillanathoz érkeztünk. A mai nappal egy új út veszi kezdetét számunkra, és azt hiszem ezen az úton fogunk a legtöbb kátyúval találkozni.

1. „Mint kiűzött király országa széléről,  
    Visszapillant a nap a föld pereméről,  
    Visszanéz még egyszer  
    Mérges tekintettel,  
    S mire elér a szeme a tulsó határra,  
    Leesik fejéről véres koronája.” (Petőfi Sándor: A puszta télen)
2. - A felperes ügyvédjét kérdezem. Kívánja fenntartani a keresetben foglaltakat?

* Igen, bíró úr. A keresetemben foglaltakat változatlanul fenntartom.
* Kíván még valamilyen kiegészítést tenni az eddig bemutatott bizonyítékokhoz?
* Nem kívánok kiegészítéssel élni, bíró úr.

Témakör: A szöveg

**14. tétel: A beszéd felépítése, a szövegszerkesztés lépései az anyaggyűjtéstől a megszólalásig**

**Feladat:**

A tizenegyedikes Anna szeretne javítani történelemből az átlagán, ezért szorgalmi feladatot vállalt. Kiselőadást fog tartani osztálytársainak egy uralkodó intézkedéseiről. Zsombor azt javasolja Annának, hogy ne foglalkozzon sokat a feladat elkészítésével, töltsön le az internetről egy kész prezentációt, és olvassa fel a képek mellett található szöveget. Zoé nem ért egyet Zsomborral.

Adjon tanácsokat Annának a kiselőadás elkészítéséhez!

Témakör: A retorika alapjai

**15. tétel: Az állásinterjú**

**Feladat:** Adjon tanácsokat a következő szövegben szereplő álláskereső számára!

Kovács János állásinterjúra indul a Fincsi Gyorsétterembe. Forgalmi akadály miatt a tervezettnél 15 perccel hosszabb idő alatt teszi meg az utat, ezért a megbeszélt 10 óra helyett 10 óra 5 perckor érkezik a helyszínre. Kiss Katalin, a tulajdonos fogadja őt.

* Kezét csókolom, kedves Katalin!
* Jó napot kívánok!

János gyors, erőteljes mozdulattal elkapja Katalin kezét, jól megszorítja, közben farkasszemet néz a hölggyel. Hangosan, jól érthetően bemutatkozik. Ruházata ápolt, tiszta. Fekete nadrágot, fehér inget és piros baseballsapkát visel.

Katalin felajánlja Jánosnak, hogy tegeződjenek.

* Bocsánat, de nagyon nehéz lenne egy nálam idősebb nővel tegeződni - szabadkozik a férfi.

Az interjúztató egy székre mutat:

* Tessék, foglaljon helyet!
* Köszönöm, de jobban szeretek állni, mert gyakran fáj a gerincem. Tudja, hogy sokat ülni egészségtelen?
* Kérem, mondjon pár szót arról, miért minket választott!
* Az álláshirdetés elolvasása után tájékozódtam az Önök cégéről, és nagyon szimpatikusnak találtam az üzletpolitikájukat.
* Több állást is hirdetünk. Ön melyik pozícióra pályázik?
* Már megbocsásson, Éva, beszéljen hangosabban, nem értem, amit mond!
* Ön melyik pozícióra pályázik?
* Pizzafutár szeretnék lenni.

…

* Köszönjük, hogy befáradt hozzánk! Majd értesítjük.
* Most akkor megkaptam az állást?

Témakör: A retorika alapjai

**16. tétel: A kulturált véleménynyilvánítás és a vita gyakorlata**

**Feladat:** Az alábbi szövegek segítségével sorolja fel a kulturált vitatkozás kritériumait, és határozza meg, melyek a vitatkozás során kerülendő magatartásformák!

1.

* Anya, szeretnék beiratkozni KRESZ-tanfolyamra!
* Nem örülök ennek. Két hónap múlva lesz a szóbeli érettségid. Az érettségire kell most készülnöd, ez fontosabb, mint a jogosítványszerzés.
* Szerintem a jogosítvány is nagyon fontos. Könnyen találnék egy jó nyári munkát, ha lenne jogsim. Kellemetlen, hogy még mindig ti tartotok el.
* Jó ötlet, és szerintem is fontos, de kár lenne kockáztatni az érettségi sikerét. Túl sok időd menne rá a tanfolyamra. Lehet, hogy nem tudnál rendesen az iskolára készülni.
* Igazad van…
* Látom, nagyon elkeseredtél.
* Igen.
* Megértelek. Az érettségi után mehetsz a KRESZ-tanfolyamra. A nyári munkával kapcsolatban pedig van egy javaslatom. Érdekel?
* Köszi, anya.

2.

* Csá, anya! Adjál negyvenezer forintot!
* Megint mit tettél tönkre?
* Na, ez jellemző rád. Semmit. Beiratkoztam KRESZ-tanfolyamra. Holnap kezdődik.
* Mit képzelsz magadról, hogy a tudtom nélkül ezt teszed?
* Most miért vagy a plafonon?
* Önfejű vagy és felelőtlen!
* Neked meg semmi nem jó, amit csinálok!
* Még csodálkozol? Így nem fogsz leérettségizni. Mi lesz belőled?
* Jobb lesz, ha el is húzok itthonról.

Témakör: Stílus és jelentés

**17. tétel: A hangalak és jelentés kapcsolata**

**Feladat:** Értelmezze a következő szavakat a hangalak és a jelentés viszonya alapján!

harmincegy; nyúl, kutya – eb; körte; cincog; veder – vödör; egyelőre – egyenlőre; tutyimutyi; kicsi - nagy

Témakör: Stílus és jelentés

**18. tétel: Stílusrétegek**

**Feladat:** Állapítsa meg, hogy melyik stílusrétegbe tartoznak a következő szövegek, és sorolja fel a jellemző jegyeit!

1. „Ma azt mondom nektek, barátaim, hogy a jelen pillanat nehézségei és csalódásai ellenére van egy álmom. Olyan álom ez, amely mélyen gyökerezik az amerikai álomban.”
2. „Mint ismeretes, korreferenciális elemeknek nevezzük azokat a nyelvi elemeket, amelyek verbális megjelenési formájukat tekintve különbözőek, de az olvasó/interpretátor meggyőződése szerint a szövegvilág ugyanazon tárgyára/tényére utalnak.”
3. „Figyelmezteti a bíróság a meghallgatást kérőt, hogy ha a fenti időpontban nem jelenik meg, az eljárást meg kell szüntetni (1952. évi III. tv. 280 §/3 bekezdése). Az elmulasztott határnaptól számított 15 napon túli igazolásnak akkor sincs helye, ha a mulasztás csak később jutott a fél tudomására.”
4. - Csöpög a csap.  
   - Én nem hallom.  
   - Pedig csöpög. Figyeld csak! Csöpp-csöpp-csöpp!!! Csinálj már vele valamit!  
   - De mit?  
   - Mit tudom én! Javítsd meg, vagy hívj ide egy szerelőt!  
   - Hááá! Mindig csak én?!
5. TELJESEN MEGÚJULT AZ EGYIK LEGNÉPSZERŰBB  
    MAGYARORSZÁGI VÁR  
     
   Látványos eredménnyel zárult a 14. században épült nagyvázsonyi vár teljes körű felújítása, az ötszintes torony, a palotaszárny és a tetőszerkezet is megújult. Az első helyreállító munkák 1954-ben kezdődtek, majd 2018-ban indultak meg a mostani projektet előkészítő régészeti, művészettörténeti és falkutatások. A most lezárt fejlesztés pedig visszaadja az erőd egykori külsejét.  
     
   ***A megújult várról látványos felvételeket mutatunk galériánkban***
6. „Hol lila fák közt lankadoz a lélek,

ott alszik a huszonnégy nagy madár

kővé vált párnán. Azt hinnéd, nem élnek,

de csőrükön az álmuk ki-be jár.”

Témakör: Stílus és jelentés

**19. tétel: A képszerűség stíluseszközei: képek, képrendszerek és alakzatok felismerése, értelmezése**

**Feladat:** Ismerje fel és jellemezze az alábbi szóképeket és alakzatokat!

„A bánat? egy nagy óceán.  
S az öröm?  
Az óceán kis gyöngye.” (Petőfi Sándor)

„Lehunyja kék szemét az ég,  
lehunyja sok szemét a ház,  
dunna alatt alszik a rét” (József Attila)  
  
„Szeretlek, mint anyját a gyermek,  
mint mélyüket a hallgatag vermek,  
szeretlek, mint a fényt a termek,  
mint lángot a lélek, test a nyugalmat!” (József Attila)

„Gyöngy, harmat, liliom, szellő, sugár, villám,  
Hajnal, korom, szélvész, hattyu, rózsa, hullám,  
*Délibáb,* menny, pokol... ha mind egybevészed:  
*Recipe -* és megvan a magyar költészet.” (Arany János)

„Lélek az ajtón se be, se ki…” (Arany János)

„Tavaszi szél vizet áraszt, virágom, virágom” (népdal)

„Vár állott, most kőhalom” (Kölcsey Ferenc)

Témakör: Digitális kommunikáció

**20. tétel: A digitális szemléltetés**

**Feladat:** Ön kiselőadásra készül, amelyet digitális szemléltetéssel kell megvalósítania. Ismertesse, hogy milyen szempontokat kell figyelembe vennie a prezentáció készítése és bemutatása során!