**A Párizs környéki békék, Közép-Európa átalakítása**

**A világháború: az egyensúlyi politika csődje**

**A XVIII–XIX. századi hatalmi egyensúlyra épülő politika nem volt folytatható:**

* Németország rövid idő alatt nagyon megerősödött, az antant csak az USA segítségével tudta legyőzni.
* Oroszország forradalmasodott, a bolsevikok elutasították az addigi nemzetközi politikai rendszert.
* Szétestek birodalmak (OMM, Törökország), új államok jöttek létre.

A békekonferenciának erre az új helyzetre kellett megoldást találnia.

**Cyőztesek és vesztesek**

**A békekonferencia 1919. január 18-tól kezdődött és 1920. január 21-ig tartott.** Részt vettek rajta a **győztesek**:

* a **négy** (öt) **„nagy”** képviselői:
  + Anglia: **Lloyd George** miniszterelnök és Balfour külügyminiszter;
  + Franciaország: **George Clemenceau** és Pichon külügyminiszter;
  + USA: **Woodrow Wilson** és Lansing külügyminiszter;
  + Olaszország: **Vittorio Orlando** és Sonnino külügyminiszter;
  + (Japán: báró Makino és Szaiondzsi);
* a „**kis győztesek**”: Csehszlovákia, Lengyelország, Románia, Szerb–Horvát–Szlovén Királyság, Görögország képviselői.

**Hiányzott** az egykor a győztesek oldalán harcoló **Szovjet-Oroszország** (a kommunista hatalomátvétel és a németekkel kötött különbéke miatt).

A **vesztes államokat nem hívták meg**, nézeteiket hivatalosan nem ismertethették, csak a már előkészített béketervekre reflektálhattak.

A **veszteseknek**

* magukra kellett vállalniuk a háborús felelősséget;
* el kellett fogadniuk a konferencia területi döntéseit;
* vállalniuk kellett háborús jóvátétel fizetését;
* el kellett fogadniuk katonai kötelezettségeket (hadi és kereskedelmi flotta kiszolgáltatása, általános hadkötelezettség eltörlése stb.)

A részletes munka 58 szakbizottságban folyt.

Döntően az **európai ügyekkel** foglalkoztak (a tengeri és az ázsiai kérdésekben a washingtoni konferencia döntött [1921. nov.–1922. febr.]).

**Viták**

A legtöbb nézeteltérést és vitát a német, és vele kapcsolatban a lengyel, osztrák, továbbá az olasz és a szovjet-orosz, valamint a Tanácsköztársaság idején Magyarország váltotta ki.

Vita volt a **titkos szerződésekben** foglaltak végrehajtásáról:

* Olaszország esetében nem teljesítették az ígéreteket;
* Románia ellenben úgy is megkapta az ígért területeket, hogy a különbékével megszegte a bukaresti szerződést.

**A területi kérdésekben felvonultatott érvrendszerek**:

* nemzetiségi (etnikai) elv;
* jogi elvek;
* gazdasági, infrastrukturális érdekek;
* történeti elv;
* biztonsági (stratégiai, geopolitikai) elvek.
  + Deklaráltan a nemzetiségi elv volt a vezérlő szempont (wilsoni elv).
  + A gyakorlatban azonban a **különböző elvek közül mindig az adott kérdésnek, illetve a győztesek érdekeinek megfelelőt alkalmazták**, akár a nemzetiségi elv teljes háttérbeszorításával is.

**A békekonferencia döntéseinek garanciái**

**Nemzetek Szövetsége (Népszövetség)**

* nem lett a tagja az USA, illetve kezdetben a legyőzött államok és Szovjet-Oroszország;
* felépítése:
  + Közgyűlés – tagállamok képviselői egy-egy szavazattal;
  + Népszövetségi Tanács – 4 állandó tag (NBr, Fro., Olaszo., Japán), majd 1926-tól Németország, 1934-től a SzU is;
* székhelye: Genf

**Kisebbségvédelmi szerződések**

* a vesztesekkel kötött békeszerződések tartalmaztak kisebbségvédelmi pontokat;
* a háború után a győztes oldalon álló, újonnan megalakuló államokkal pedig külön szerződésben rögzítették és fogadtatták el a kisebbségeket megillető jogokat.

**A békemű**

Összességében több káros és baljós elemet tartalmazott, mint hasznosat és megnyugtatót:

* **„+” elemek**:
  + A békék indoklási rendszerében, ideológiájában felhasználtak több új, modern elemet: népek egyenlősége, nemzeti önrendelkezés, demokrácia támogatása, általános leszerelés.
  + Igyekeztek **garanciákat adni** a békeszerződések rendelkezéseinek végrehajtásához, a béke tartós megőrzéséhez: létrehozták
  + a **Nemzetek Szövetségét** (Népszövetség), **kisebbségvédelmi szerződéseket** írattak alá egyes érdekelt országokkal.
* **„–” elemek**:
* **az USA menet közben kivonult a béketárgyalásokról és nem is írta alá** a megszülető **békéket**;
* a **nemzeti elvet csak látszólag** fogadták el;
* a **hadisarcot** jóvátételnek nevezték;
* a veszteseknél létrejött új demokráciákat felelőssé tették az előző rendszerek tetteiért;
* a győztesek a **teljes háborús felelősséget** áthárították a vesztesekre;
* **a gazdasági jellegű intézkedések magukban hordozták a pénzügyi- és kereskedelmi kapcsolatok ellehetetlenülését.**

A **győztesek** sem voltak elégedettek:

* **csalódott volt Olaszország**; mert nem kapta meg az ígért területeket;
* **Franciaország** sem volt teljesen megelégedve (Foch marsall: *„nem békét, hanem egy hosszú fegyverszünetet kötöttek”*);
* **Lengyelország** vitatta határait.

A **legyőzöttek**:

* a nekik szabott nagyon súlyos feltételeket diktátumként kezelték, és csak ultimatív nyomásra fogadták (fogadhatták) el;
* azonnal megszületett a **revans** és a **revízió** vágya.

**Közép-Európa átalakulása: az Osztrák–Magyar Monarchia Szétesése**

Miért esett szét és bomlott utódállamokra a Monarchia?

* **Nemzetiségek önállósodási** törekvése.
* Az OMM határai mentén a **XIX. században kialakult államok (Románia, Szerbia, Olaszország) irredenta céljai**.
* **Az antant hatalmak stratégiai érdekei**
  + Az antant országok hadicéljai között eredetileg nem szerepelt a Monarchia új nemzetállamokra való széttagolása, ezért **kezdetben nem is támogatták a cseh és a lengyel szeparatizmust**, viszont a románt és a szerbet – a szövetségesi Románia és Szerbia miatt – igen.
  + Ez ügyben fordulat 1916 után következett be, mert a **Monarchia mindinkább Németország befolyása alá került**, és félő volt, hogy **többé nem tudja betölteni az európai politikában** azt **a kiegyensúlyozó szerepet**, mint addig – így az antantszempontjából már nem volt tovább szükség a Monarchiára.

**A felbomlás folyamata és a megszülető új államok**

Az egyes nemzetiségek vezetői már az I. világháború alatt megalakították szervezeteiket:

* **1916-ban Párizsban** Beneš, Masaryk és Štefanik létrehozta a **Cseh Nemzeti Tanács**ot.
* **1917-ben Párizsban** megalakult a **Lengyel Nemzeti Bizottság**. **1917-ben született meg a korfui nyilatkozat**, amelyben az 1915-ben alakult, a monarchia délszláv népeit képviselő **Jugoszláv Bizottság** megállapodott Szerbiával egy, a délszláv népeket tömörítő államról.

A Monarchia nemzetiségeinek **római („elnyomott népek”) kongreszszusa** (1918. ápr. 8–18.) a teljes függetlenség kivívását tűzte ki célul.

Az I. világháború végén kedvezővé vált helyzetben sorra alakultak a Monarchia népeinek nemzeti tanácsai, amelyek kimondták elszakadásukat:

* Károly császár még tett egy kísérletet 1918. okt. 16-án: kiáltványában a Monarchia függetlenné váló nemzeteiből megalakuló államszövetség tervét ismertette, de ez már nem volt komoly alternatíva, mert a hónap során megalakuló nemzetiségi tanácsok már önrendelkezési jogot követeltek maguknak.
* **Sorra jöttek létre az utódállamok**: 1918. okt. 21.: **Ausztria**; okt. 28.: **Csehszlovákia**; nov. 7.: **Lengyelország**; nov. 17.: **Magyarország**; dec. 1.: **Szerb–Horvát–Szlovén Királyság**.