***A szocializmus eszméje (marxizmus)***

**A szocializmus eszméje és korai képviselői**

Socius=közös, társas, egyesült, szövetkezett

A szocialista eszmerendszer kialakulása annak a felismerésében gyökerezett, hogy a francia forradalom hármas jelszavából az „egyenlőség” egyáltalán nem valósult meg.

**Utópista szocialisták** – egy igazságosabb társadalmat képzeltek el:

* **Saint Simon** („Az iparosok kiskátéja”): a társadalmat „iparosokra” és „henyélőkre” (nemesség) osztotta, az irányítást az „iparosokra” bízta volna.
* **Fourier** („Általános egység”): utópisztikus közösségeket, ún. falansztereket képzelt el.
* **Owen** („A társadalom új szemlélete”): angol gyárosként megpróbált „jó” tőkés lenni, munkásainak kedvezőbb életviszonyokat teremteni, továbbá kommunisztikus „szövetkezeti falvakat” létesíteni.

**Korai francia szocialisták**

* **Proudhon** („Mi a tulajdon?”): megkérdőjelezte az állam szerepét, elutasította a gazdaság piaci működését.
* **Blanc** („A munka szervezése”): a munkások által üzemeltetett, és az állam által támogatott „nemzeti műhelyek” kialakításáról írt.

**Tudományos szocializmus (marxizmus)**

**A tudományos szocializmus** eszmerendszerének megalkotói: Karl **Marx** (1818–83) és Friedrich **Engels** (1820–95), akik 1848 februárjában jelentették meg Londonban a **Kommunista Kiáltványt**:

* az internacionalizmus jegyében hívták harcba a munkásságot a fennálló rend megdöntésére: „Világ proletárjai egyesüljetek!”;
* a műben megjelentek az összefoglalóan marxistának nevezett eszmerendszer legfőbb tézisei.

A tudományos szocializmus, marxizmus

* **Forrásai**: német filozófia (Kant, Hegel, Feuerbach); angol polgári gazdaságtan (Smith, Ricardo); utópista szocialisták.
* **Filozófiája**: dialektikus és történelmi materializmus (az anyagi eredetű világ állandó mozgásban van, amely mozgást és változást a világban meglévő ellentétek harca okozza).

**Gazdasági elmélete**: az **állam és a társadalom gazdasági alapra (termelési mód) és szellemi felépítményre** bontható.

**A gazdasági alap, a termelési mód** két tényezője:

1. **termelőerők**: legfontosabb az ember, de a termelőeszközök és a feldolgozott alapanyagok is ide tartoznak.
2. **termelési viszonyok**: a termelésben irányító vagy dolgozó szerepkör, illetve a termelőeszközök, alapanyagok tulajdonosa vagy használója/bérlője Az irányítókból és a tulajdonosokból alakult ki a társadalmakban az uralkodó/kizsákmányoló osztály, a termelést végzőkból és a termelési eszközök használójából/bérlőjéből pedig az elnyomott, kizsákmányolt osztály.

**Szellemi felépítmény**: a gazdasági alap, a termelési mód által meghatározott gondolkodás és ideológia, illetve politikai- és államszervezet.

**Történelemszemlélete**: Marx szerint a történelem a termelési mód viszonyai alapján kialakult **osztályok harcának története**, amely elkezdődött a még a magántulajdont nem ismerő ősközösséggel, majd a **magántulajdon megjelenése után kialakuló osztályok** harca vonult végig az ókortól kezdve:

* ókor: szabadok és rabszolgák;
* középkor: földesurak és jobbágyok;
* újkor: kapitalisták (tőkések, burzsoázia) és proletariátus (munkásság), ahol a tőkés kizsákmányolja a munkást (nem fizeti meg a munkájának az értékét), így tesz szert az értéktöbbletre (haszon, profit).

Végül a proletariátus győzni fog és végül majd megvalósulhat a magántulajdon- és osztályok nélküli társadalom (kommunizmus).

**Forradalom-elmélete**: a **tőkés és a proletár közötti ellentét** elvezet a kommunisták vezette **munkásság forradalmáig**, amely világforradalomba torkollik. A győztes forradalom után a **magántulajdont megszüntetik** – ez azonban csak diktatúrával (proletárdiktatúra) lehetséges, mert a tőkések ellenállnak. Létrejön a **szocialista társadalom**, amelyben vannak még egyenlőtlenségek, az elosztás elve: „mindenkitől a képességei szerint, mindenkinek a munkája szerint”. Ezután lehet kialakítani a legmagasabbrendűbb, **osztályok nélküli kommunista társadalmat**, ahol már mindenki „szükségletei szerint” részesedhet a közösen megtermelt javakból, így pénzre sem lesz szükség.

A kommunista társadalom megvalósulását Marx először a legfejlettebb országokban (pl. Anglia) képzelte el.

**Az I. Internacionálé**

Az I. ipari forradalom ellentmondásos társadalmi következményei nyomán fellendült munkásmozgalom, a Marx és Engels közreműködésével kialakult **marxizmus számára** az **1848-49-es forradalmak sikertelensége** komoly **törést okozott**: az általuk várt és megjósolt világforradalom elmaradt.

* **Megerősödtek** viszont a **szakszervezeti mozgalmak**:
  + Az **1857-es és az 1873-as gazdasági válságok nyomán** vége lett a szabadkereskedelem rövid időszakának, **megjelent a protekcionizmus**, azaz az állam gazdaságvédő és -szabályzó szerepe, amely minden országban **felértékelte a hazai termelés és így a hazai munkaerő szerepét** is, ami együtt járt a dolgozókat képviselő szakszervezetek megerősödésével.
  + Az 1860-as években **Angliában szakszervezeti szövetség** (Trade Union Congress), **Franciaországban szakszervezeti kamarák** (azonos szakmában dolgozók szakszervezetei) kezdték meg működésüket.
  + A szakszervezetekkel gyakran összefonódott **szövetkezetek, önsegélyező egyletek is segítették a munkásokat**.

Marx kezdeményezésére **1864-ben London központtal megalakult az Internacionálé**, a Nemzetközi Munkásszövetség azzal a céllal, hogy a meggyengült munkásmozgalmat megerősítse úgy, hogy **összehangolja az egyes országokban tevékenykedő munkáspártok tevékenységét**. A szervezetet azonban több **ellentét** is gyengítette:

* 1870/71-ben a porosz-francia háború miatt a **francia-német** küldöttek **ellentétbe** kerültek.
* Felerősödött a szervezeten belül az **anarchista** befolyás:
  + Az **anarchisták** úgy vélték, hogy az ember eredendően jó és csak az állam és más, tekintélyelvű intézmények rontják meg – ezért, bár ők is a társadalmi elnyomás és kizsákmányolás ellen küzdenek, de úgy, hogy közben **tagadják az állam, az egyház, a hadsereg stb. szerepét és szükségességét**. Céljuk egy alulról szerveződő, a szabadságot minden területen biztosító társadalom kialakítása volt.
  + Az anarchisták vezetője, **Bakunyin** a kapitalizmus elleni küzdelem **szélsőségesen radikális formáit** hirdette – az 1880-as években sorra történtek fontosabb politikai szereplők elleni **merényletek** (1881-ben II. Sándor orosz cár, 1898-ban Ferenc József felesége, Erzsébet királyné ellen).

**Marxék végül kiszorították az anarchistákat** az Internacionáléból, azonban a szervezet meggyengült és **1876-ban megszűnt**.

**A marxizmus szétágazása és a II. Internacionálé**

A XIX. század végére Európa-szerte kialakultak a munkások érdekeit képviselő, **Nyugat-Európában már parlamenti szerephez is jutó munkáspártok**.

* A II. ipari forradalom és a hosszabb békés periódus hatására Nyugat- Európában **csökkent a munkanélküliség, növekedett a munkásság életszínvonala**, egyre több képzett szakmunkás dolgozott, akik **nem akarták már feltétlenül megdönteni erőszakkal a kapitalista rendszert**.
* **Németországban** Ferdinand Lassalle hozta létre 1863-ban az Általános Német Munkásegyletet, amely szociális célokat, illetve a választójog kiszélesítését tűzte zászlajára. 1869-ben jött létre a marxista tanokat hirdető Szociáldemokrata Munkáspárt, majd 1875-ben egyesültek Szocialista Munkáspárt néven. Az újonnan létrejött Német Császárság kancellárja, Bismarck korlátozta a párt működését, azonban a párt újjáalakult, és **1890-től Németországi Szociáldemokrata Párt (SPD)** néven működött tovább. Az SPD azonban a kor angliai és franciaországi munkáspártjaihoz hasonlóan már a marxista nézetek egy új irányt vett csoportjához, a revízionistákhoz tartoztak.

**A marxizmus a XIX. század végére megosztottá vált**

* **Revizionisták**: a német **Bernstein** revízió alá vette Marx nézeteit: a proletárdiktatúra helyett **demokratikus szocializmust**; állami tulajdon helyett **vegyes (állami és magán) tulajdont**; erőszakos forradalom helyett békés, **parlamenti politizálást** hirdetett. Mindez azt jelentette, hogy a **fennálló kereteken belül, alkotmányos módszerekkel** képzelték el a munkásság képviseletét és a hatalom megszerzését. Ez lett a mérsékelt marxista irányzat, **a szociáldemokrácia** álláspontja**.**
* **Centristák**: az ausztriai Kautsky és Bauer, az angol McDonald, az orosz Trockij azt vallották, hogy **meg kell szüntetni a kapitalizmust, de a parlamenti politika és szakszervezeti mozgalom felhasználásával**.
* **Forradalmi marxisták (kommunisták)**: **Európa keleti felén**, ahol nem volt olyan jellegű gazdasági prosperitás és a munkásság politikai jogai sem érvényesülhettek úgy, mint Nyugat-Európában, kialakult – **Oroszországban Lenin, Németországban Karl Liebk-necht és Rosa Luxemburg vezetésével**– a marxizmus **radikális, azonnali forradalmat** kívánó és ígérő csoportja. Azt hirdették, hogy forradalom szükséges a fennálló rend megdöntéséhez, utána pedig proletárdiktatúrát kell bevezetni.

**1889-ben**, a nagy francia forradalom 100 éves évfordulóján, Párizsban megalakult a **II. Internacionálé**:

* amelyen döntöttek arról, hogy az 1886-os chicagói munkástüntetés emlékére a munkásság megünnepli május elsejét;
* ugyan **már nem törekedtek** olyan jellegű **centralizálásra**, a munkásmozgalom egy központból történő irányítására, mint az I. Internacionálé idején, és az **anarchistákat is sikerült kiszorítani** a szervezetből, mégis **a szervezet megosztott maradt**, immáron a marxizmus egyes irányzatainak küzdelme miatt.

**A keresztényszocializmus**

Az **ipari forradalom keltette politikai, társadalmi és kulturális átalakulás erősen hatott** a vallásokra, a keresztény gondolkodásra és a katolikus egyházra is:

* a **tradícionális társadalmak átalakulóban** voltak, a városokba áramló néptömegek elszakadtak az egyház által felügyelt, vallási előírások által irányított életmódjuktól, az egyházak egyre kevésbé tudták megszólítani a városi szegényebb néprétegeket;
* a **szekularizációs folyamatok** eredményeként az egyházak elveszítették addigi monopolisztikus vagy meghatározó szerepüket az anyakönyvvezetés, a családjogi események (házasság, válás) és az oktatás területén – ezen területek felett az állam vette át az ellenőrzést;
* ugyanakkor az egyházak is érzékelték az **új korszak társadalmi igazságtalanságait** és látták, hogy a kialakuló szocialista ideológia, a munkásmozgalom milyen módon igyekszik ezeket orvosolni.

A katolikus egyházban különféle kezdeményezések indultak:

* **Ketteler** mainzi püspökhöz köthető a karitatív tevékenység mellett, a **szakszervezetek keresztény alapon történő megszervezésének** kísérlete.
* Az ugyancsak német pap, **Kolping** nevéhez köthető az ún. **katolikus legényegyletek**, az ipari tanuló ifjúság szervezeteinek megalapítása.

**1891-ben XIII. Leo pápa kibocsátotta a Rerum novarum** („Új dolgok”) kezdetű körlevelét (enciklika), ebben:

* **elfogadva a polgári állam létét, de elutasítva az osztályharcot, támogatásáról biztosította a munkások problémáinak megoldásán dolgozó egyháziakat** és a keresztény alapon álló szakszervezeteket;
* kifejtette, hogy a **munkaadó és a munkás egymásra van utalva, ezért nem ellenségeskedniük kell**, hanem az **állam kontrollja és segítsége mellett** (adókból szociális segélyeket kell nyújtania) **saját feladatát jól elvégezni**;
* megengedte és támogatta a **hívők politikai szerepvállalását, ezzel ösztönözve a keresztény politikai pártok kialakulását**.

**A kialakuló keresztény politikai szervezetek:**

* A XIX. század végén sorra jöttek létre a **keresztényszocialista eszmerendszerű pártok**, amelyek programja: a tehetősek és az állam feladata a gyengék, elesettek, nők, gyerekek, szegények védelme, támogatása, a munkásság alapvető jogainak (megfelelő bér és munkakörülmények, szabadidő) biztosítása.
  + **Magyarországon Prohászka Ottokár, székesfehérvári püspök** volt a politikai katolicizmus kiemelkedő alakja, aki az egyház, a katolicizmus védelmében, ugyanakkor a szociális igazságosságért is kiálló pártot képzelt el.
* A **XX. században, a két világháború között alakult ki és jelent meg a kereszténydemokrácia**, amely a keresztényszocializmushozhasonló szociális célok mellett pártolta a **demokratikus jogkiterjesztést** is (pl. választójog kiszélesítése).