**Az egyházszakadás, a nyugati és a keleti kereszténység fő jellemzői**

**Az egyházszakadás: szkizma**

A IV–V. században, a még létező Római Birodalomban kialakult a keresztény egyházszervezet:

* a püspökök által vezetett városi gyülekezeteket a tartományi székhelyek püspökei, a metropoliták (érsekek) irányították;
* több tartomány alkotta a legmagasabb szintű szervezeti egységet, a **patriarkátust, amelynek vezetője a pátriárka volt**:
  + **4 patriarkátus volt a birodalom keleti felében**: Antiochia, Alexandria, Jeruzsálem és Konstantinápoly;
  + **1 patriarkátus volt nyugaton**: Róma.
* a patriarkátusok és vezetőik elvileg egyenlők voltak, azonban **Róma** (amelynek püspöke Szent Péter utódja) lassanként megerősödve **kiemelkedett**, míg Konstantinápoly-Bizánc kivételével, az arabok által elfoglalt keleti patriarkátusok meggyengültek.
* Róma (latin) és Bizánc (görög) nyelvileg, dogmákban és rítusokban is távolodni kezdtek egymástól.

A keresztény egyházszakadás hosszú folyamat volt, amely végül **1054-ben** következett be: ekkor IX. Leó pápa és Kerulariosz konstantinápolyi pátriárka kölcsönösen kiátkozta egymást. Az egyesítés eszméje a későbbiekben többször (1274, 1439) is a megvalósítás küszöbére jutott, de végül – a mai napig – nem történt meg.

Egyház és állam

Az **egyházi** és a **világi hatalom** a kezdetektől fogva erősen **összekapcsolódott**:

* **Nagy Constantinus római császár** „védőszárnyai” alatt bontakozott ki a keresztény egyház kiépítése. A császár, akit a **niceai zsinaton** (325) megválasztottak a külső ügyek püspökének, **beleszólást nyert az egyház ügyeibe**. A későbbiekben a császárok bele is avatkoztak az egyház életébe (pl. főpapok kinevezése).
* Nagy Constantinus ugyanakkor különféle kiváltságokat is adott a papságnak (adómentesség), és állami feladatokkal bízta meg őket.

A Nyugatrómai Birodalom felbomlása után sem szűnt meg ez a „szimbiózis”.

* Róma püspökét (pápa) és a többi egyházi vezetőt a VIII. századig a **császár védelmezte és nevezte ki**, majd a Karoling uralkodók, még később pedig a német császárok (theokrácia). Ugyanakkor a **papság**, a **szerzetesek,** mint egyházi írástudók komoly **szolgálatokat** **tettek** a császári udvarban.
* **Az egyház, a pápaság** már igen hamar kidolgozta azt az elméletet, amely alapján **szabadulni akart a világi hatalom** **gyámkodásától**. Az V. században Szent Ágoston elvetette „Isten országa” című művében az „egy mindenható Isten az Ég-ben, egy mindenható császár a Földön” elvet. I. Gelasius pápa pedig kifejtette a **„kettős hatalom” tanát**, mely szerint a **hívők** **lelke Isten országának a része, így az az egyház, míg a** **hívők teste és földi dolgai evilági életük része, így az a császár** **irányítása alá tartozik**. Ezzel megkezdődött a harc, amelyet az egyház a világi hatalomtól való függetlenedéséért vívott, és amely az invesztitúraküzdelemben csúcsosodott ki.

Az invesztitúraharc

**Kezdete**: **VII. Gergely** (1073–85) pápasága idején

* Megszigorította az egyház belső életét, **megtiltotta a szimóniát** (egyházi méltóságok pénzért történő árusítása), **kötelezővé tette a cölibátust** (papi nőtlenség);
* 1075-ben nyilvánosságra hozta tételeit (Dictatus Papae), melyben **a pápát a császár fölé helyezte**, majd a lateráni böjti zsinaton megtiltotta, hogy világi személy gyakorolja az invesztitúrát.

**Szakaszai**:

**I. szakasz: VII. Gergellyel szemben IV. Henrik** (1056–1106) német király lépett fel.

* Az 1076-os wormsi birodalmi zsinaton a német püspökök felmondták az engedelmességet a pápának, aki ezután kiközösítette Henriket, hűbéreseit feloldva hűségesküjük alól.
* 1077 januárjában **IV. Henrik Canossa váránál** 3 napig vezekelt, mire a pápa megbocsátott neki.
* Miután a német ellenkirállyá választott Sváb Rudolf meghalt a IV. Henrikkel vívott csatában (1080: hohenmölseni csata), Henrik sereggel indult a pápa ellen. VII. Gergely Rómában az Angyalvárba szorult, majd a dél-itáliai normannokhoz menekült.
* Az invesztitúra harc első szakaszát az **V. Henrik** (1106–28) és **II. Callixtus** pápa (1119–24) által **1122-ben megkötött wormsi** **konkordátum** zárta le: a főpapokat papi hivatalukba a pápa, hűbérbirtokaikba a császár iktatta be. A megállapodást az I. Lateráni zsinaton fogadták el 1123-ban.

**II. szakasz: I. Barbarossa Frigyes** (1152–90) uralkodása idején lángoltak fel ismét az invesztitúra küzdelmek.

* Nagy ellenfele **III. Sándor** (1159–81) pápa volt. Összecsapásuk színtere É-Itália, ahol a lombard városok maguk is megosztottak voltak (ghibellinek-császárpártiak; guelfek-pápapártiak).
* Miután **1176-ban Legnanónál** I. Frigyes vereséget szenvedett a Lombard Liga hadaitól, Velencében békét kötött a pápával (1177: „második Canossa-járás”).

A **Pápaság ezután világi hatalma csúcspontjára jutott III. Ince** (1198–1216) **pápa idején**. A pápa ekkor nagyobb hatalommal rendelkezett,mint a császár.

**III. szakasz: III. Frigyes** (1212–50) német császár és **IX. Gergely** (1227–41) pápa között zajlott a harc, váltakozó sikerrel.

Az **invesztitúra harc lezárulta** a Német Császárságban bekövetkezett nagy interregnumhoz kötődik. Az 1273-ban császárrá választott Habsburg Rudolfnak sem ereje, sem érdeke nem fűződött a harc folytatásához.

A pápaság kikerülve a német császárok gyámkodása alól, nem sokáig volt „szabad”: következett az **avignoni fogság** (1308–77) időszaka, amely a **francia befolyás megerősödését** jelentette az egyház ügyei fölött.

**A nyugati keresztény egyház jellemzői**

**Ereklyék és zarándokutak**:

* Róma, Santiago de Compostela, Jeruzsálem – szentek ereklyéinek gyűjtése, imádása;
* „Pax Dei” – a háborúk térben és időben való korlátozása a zarándokok, gyengék, nők, védelmében.

**Oktatás**:

* kolostorok, káptalani iskolák;
* első egyetemek (universitas): Bologna, Párizs, Oxford:
* az önkormányzat kiváltságával rendelkeztek;
* a 7 szabad művészetet oktatták: főleg görög (Arisztotelész, Hippokratész), hellenisztikus (Ptolemaiosz, Galénosz), arab (Averroes) és korai egyházatyák (Szent Ágoston) műveit tanították;
* jogi, orvosi, teológiai fakultással rendelkeztek.

**Skolasztika**:

* Pierre Abélard, Aquinói Szt. Tamás – a hit és az értelem, a gondolkodás, a filozófia viszonyát kutatták.
* Roger Bacon oxfordi ferences gondolkodó a tudomány feladatának az egyetemes természettörvények megállapítását tartotta, mégpedig tapasztalat, kísérlet és bizonyítás alapján.

**Kolostorok szerepe**:

* oktatás;
* új termelési technológiák kifejlesztése, elterjesztése;
* kódexmásolás.

**Művészet**:

* nem volt cél a földi szépség ábrázolása;
* fő műfajok:
  + legendák (irodalom);
  + szentképek, freskók (festészet);
  + bibliai alakok szimbolikus ábrázolása (szobrászat);
  + templomépítészet;
* építészeti stílusok: romanika, gótika.

**A konstanzi zsinat**

A középkor legnagyobb zsinatát **Konstanzban tartották 1414–18 között**. Összehívásában főszerepet játszott Zsigmond német és magyar király.

**Céljai**

* a **nagy nyugati egyházszakadás megszüntetése** (az avignoni fogságból ugyan kiszabadultak a pápák, azonban ezután kettő vagy három pápa is regnált egyszerre);
* egyházi reform;
* eretnekmozgalmak (huszitizmus) letörése, visszaszorítása.

**Eredményei**

* Zsigmond békés megoldási kísérlete ellenére 1415-ben elítélték és máglyán elégették Husz Jánost;
* 1417-ben a letett 3 pápa helyett 1 újat (V. Márton) választottak;
* szabályozták a pápaválasztás és a zsinatok rendjét.

**A keleti keresztény egyház**

**Iskolák**: kolostori és patriarchátusi iskolák, elsősorban görög egyházatyák műveit tanítják.

**Tudomány**:

* teológia – ortodoxia – az egyházi tanok torzításmentes továbbvitele (dogmák);
* a görög tudomány és irodalom, valamint a római jog életben tartása új tudományos eredmények nélkül.

**Művészetek**:

* építészet: bazilikaépítészet, görögkereszt alaprajz;
* ikonfestészet: Krisztus ábrázolása merev keretek között volt lehetséges (jellemző ábrázolás: Krisztus a Pantokrátor, a „világ ura”, amely Jézus isteni mivoltát hangsúlyozza);
* mozaikművészet;
* a VIII. században **képrombolás (kísérlet a szentképek tiszteletének felszámolására).**