**Jugoszlávia felbomlása, a délszláv háború**

**Soknemzetiségű Jugoszlávia**

**Jugoszlávia soknemzetiségű** ország volt, amelynek két vezető nemzete a szerb és a horvát:

* **eltérő kulturális hagyományokkal rendelkeznek**:
  + horvátok (és a szlovénok): katolikusok és latin betűkkel írnak;
  + szerbek (és a macedónok): ortodox vallásúak, cirill betűvel írnak;
* **különböző a történelmi útjuk**:
  + horvátok: a Magyar Királyság részeként Közép-Európához, és földrajzi elhelyezkedésüknél fogva a Földközi-tenger térségéhez kapcsolódtak;
  + szerbek: az ortodoxián keresztül Oroszországhoz, a Balkán-félszigeten keresztül a Török Birodalomhoz tartoztak;
* **eltérő a gazdasági fejlettségük**:
  + Szlovénia és Horvátország voltak Jugoszlávia legfejlettebb köztársaságai;
  + Szerbia fejletlenebb volt (legfejletlenebb része: Koszovó).

Jugoszlávia a II. világháború alatt szétesett, a háború után **Tito hozta létre** újra, méghozzá kemény kézzel, és ezután a **diktatúra tartotta öszsze**.Tito a kommunista eszmével megalapozva akarta megteremteni anemzetiségek nélküli Jugoszláviát.

**Szocialista évtizedek**

A szocializmus évtizedeiben Jugoszlávia egy **sajátos modelljét alakította ki a szocialista berendezkedésnek**, miután Sztálin kitaszította az országot a szicialista táborból:

* az **önigazgatáson alapuló**, a területi önkormányzatnak elvileg nagyobb önállóságot biztosító rendszer a gyakorlatban ugyanúgy egypárti diktatúra és irányított tervgazdaság volt, mint a többi szocialista országé;
* a különbség az volt, hogy Jugoszlávia a **két tábor között elhelyezkedve**
  + **jó kapcsolatokat tudott kialakítani a nyugati országokkal** – a velük bonyolított külkereskedelemenek köszönhetően a boltokban relatív árubőség volt és sok nyugati turista érkezett a jugoszláv tengerpartra;
  + Jugoszlávia **polgárai szabadabban utazhattak és több százezren vállalhattak munkát** Németországban vendégmunkásként.

**Tito célja** az volt, hogy a tagállami érdekeket összeegyeztesse és a történelmi sérelmeket hordozó **nacionalizmusokat elfojtsa**:

* 1974-ben **új alkotmányt** fogadtatott el, amely szerint
  + mind a **6 tagállam (Szerbia, Horvátország, Szlovénia, Montenegro, Bosznia-Hercegovina és Macedónia) helyi ügyekben nagyfokú önállóságot, szövetségi kérdésekben vétójogot** kapott;
  + Szerbián belül a magyarok által is lakott **Vajdaság** és a muzulmán albánok lakta **Koszovó autonómiát** kapott.

**Tito 1980-ban meghalt**, ezután felszínre kerültek az **ellentétek és a rendszer gazdasági problémái**:

* Koszovóban az albánok már 1981-ben tüntetéseket szerveztek;
* az ország erőteljesen **eladósodott** és kölcsönért kellett folyamodni a Nemzetközi Valutaalaphoz (IMF);
* a gazdaság 1989-re már súlyos válságjeleket mutatott: a dínárt leértékelték, a béreket befagyasztották, gyárakat kellett bezárni, növekedett a munkanélküliség.

**Felszínre törő nacionalizmusok**

**1989–90-ben elkezdődött a politkai átalakulás**: a tagállami kommunista pártok átalakultak, illetve megjelentek új pártok is:

* **Szerbiában**
  + a kommunista párt vezetője és egyben az állam elnöke lett Szlobodan **Milošević**, aki megváltoztatta a párt nevét **Szerb** **Szocialista Pártra**. Célja: szerb vezetéssel egyben tartani Jugoszláviát, vagy legalább a szerbek által lakott területeket.
  + Vuk **Drašković** és Vojislav **Šešelj** alapította meg a **Szerb Radikális Pártot**, amely követelte, hogy Szerbia védje meg a horvátországi szerbeket.
  + **Szlovéniában** a helyi kommunista párt és az első szabad választásokon győztes ellenzéki koalíció is a **nemzeti függetlenséget**, azaz a Jugoszláviából történő kilépést tűzte ki célul.
  + **Horvátországban** Franjo **Tuđman** vezette a Horvát Demokrata Közösség (HDZ) nevű, erősen nemzeti pártot, amely győzött az 1990 áprilisában tartott horvátországi választásokon, és a horvátországi szerb kisebbség visszaszorítását és az ország függetlenedését tűzte ki célul.
  + **Bosznia-Hercegovinában** az új pártok etnikai és vallási alapon szerveződtek. A **muzulmánok** a korábban iszlám

**Szlovénia és Horvátország háborúi**

A legfejlettebb és legerősebben függetlenségre törő Horvátország és Szlovénia Jugoszláviából történő kiválása **háborúkhoz vezetett**. Mindkét tagállamban **népszavazást** tartottak, ahol a résztvevők kb. 90%-a szavazott a függetlenségre. Ezt követően mindkét tagállam **1991. jún.** **25-én kiáltotta ki a függetlenségét** (majd követte őket Macedónia is).

**Szlovénia** egy rövid, **10 napos háborúval** (1991. jún. 27. –július 7.) vívta ki a függetlenségét, mert Milošević nem akarta mindenáron megakadályozni a kilépésüket (Szlovéniában nem élt jelentős szerb kisebbség).

**Horvátország** esetében a fő problémát az egykori Bosznia és Horvátország közötti határőrvidéken, az ún. **Krajinában élő mintegy 600 ezer szerb** jelentette, akiknek a szeparatista, önállósodási törekvéseit Szerbia támogatta:

* Krajina területén sorra alakultak a **szerbek autonóm kerületei**, amelyek önállósulni akartak és **harcot kezdetek** a Tuđman által felállított és Magyarországon keresztül beszerzett fegyverekkel ellátott **horvát Nemzeti Gárdával**.
* **1991 augusztusától** már országszerte folytak a harcok, megkezdődött a horvát **függetlenségi háború első szakasza**:
  + A legintenzívebb összecsapások **Vukovár** közelében zajlottak a horvátok és a helyi szerb alakulatok, illetve a Szerbiából, Milošević által irányított Jugoszláv Néphadsereg (JNH) alakulatai között. A horvátok 3 hónap után feladták a várost, a horvát lakosságnak menekülnie kellett.
* A szerbek támadást indítottak a dalmát **tengerparti városok** (Zadar, Split, Dubrovnik) ellen is, de nem sikerült elfoglalniuk azokat.
* Milošević végül a megszerzett területek megtartására törekedett, így **1991 decemberétől ENSZ békefenntratók** érkeztek a térségbe. 1992 februárjában a szerbek által megszállt területeken megalakult a **Knin központú Krajnai Szerb Köztársaság.**

**1992–95 között a fegyverszünet** ellenére folytak szórványos harcok, ugyanakkor **Horvátország** hadseregfejlesztéssel és a gazdaság haditermelésre történő átállításával **készült a területek visszafoglalására**.

**1995 májusában kezdődött a horvátországi háború második szakasza**:

* A **horvátok** egy **3 napos hadművelettel** visszafoglalták Nyugat- Szlavóniát, majd 1998-ig sorra a többi területet is.
* Ezen hadműveletek kapcsán került sor egy jelentős **etnikai tisztogatásra**, aminek kb. **100 szerb civil** esett **áldozatául** és kb. **150–200 ezer szerb lakosnak kellett elmenekülnie**. A hágai törvényszék 2011-ben többek között az ebben való bűnösségért ítélte 24 év börtönre Ante Gotovina horvát tábornokot.

**Bosznia**

Bosznia-Hercegovina népességét és vallási összetételét tekintve a **legheterogénebb** tagállama volt Jugoszláviának.

* A kb. 4,5 millió lakos 44%-a muzulmán bosnyák, 31%-a ortodox szerb és 17%-a katolikus horvát volt.

A felbomló Jugoszláviában sokáig nyugodt régiónak számított. 1990 novemberében tartották az első szabad választásokat, amelyen a boszniai

* **muzulmánok** az **Izetbegović** vezette pártra,
* **szerbek** a Radovan **Karadžić** vezette Szerb Demokrata Pártra,
* a **horvátok** a **Tuđman** vezette HDZ-re szavaztak.

Boszniában a törésvonal a muzulmán bosnyákok és a szerbek-horvátok között húzódott. (Milošević és Tuđman még 1991 tavaszán egy titkos találkozón felosztotta egymás között Boszniát.)

1992. március 1-én tartották meg Boszniában a függetlenségről a népszavazást, amit a szerbek bojkottáltak – így 63%-os részvétel mellett, 99%-a a szavazóknak voksolt a függetlenségre. **Izetbegović ezt követően kikiáltotta Bosznia-Hercegovina függetlenségét**, de azonnal megkezdődött a polgárháború.

A **boszniai háború (1992–95) Szarajevó** ostromával kezdődött

* A szerb parancsnok, Ratko **Mladić**, miután nem tudta elfoglalni a várost, **blokád** alá vonta, amely folyamatos bombázásokkal, a lakosság óvóhelyekre húzódásával több, mint 3 évig tartott.
* A szerb erők 1992 végére Bosznia-Hercegovina területének már a ¾-ét uralták és létrehozták a **Boszniai Szerb Köztársaságot, amelynek elnöke Radovan Karadžić** lett:
  + a **szerbek szisztematikus etnikai tisztogatást** hajtottak végre, a menekültek száma milliós volt;
  + a bosnyákok visszaszorultak, már csak a területek kb. 15%-át birtokolták.
* A **horvátok** kezdetben a bosnyákokat támogatták, de látva a szerbek fölényét úgy gondolták, hogy nekik is ki kell alakítaniuk a saját területüket: **1992 nyarán kikiáltották a Herceg-Boszniai Horvát Köztársaságot**, és megtámadták területszerzési céllal a bosnyákokat:
* a legvéresebb és leghírhedtebb harcok a kettészakított **Mostar** városért folytak, ahol a **horvátok felrobbantották a város jelképét, az Öreg Hidat** is;
* amerikai közvetítéssel 1994-ben véget ért a horvát-bosnyák háború és ezután megint közösen harcoltak a szerbek ellen.

A boszniai háború legsúlyosabb **etnikai alapú mészárlására 1995-ben Srebrenicában** került sor, ahol hiába volt jelen 400 hollandkéksisakos ENSZ békefenntartó, a **szerbek több, mint 8 ezer bosnyák férfit és fiút öltek meg**.

A srebrenicai mészárlás, Szarajevó lakosságának több éve tartó szenvedése nyomán az **USA és a NATO beavatkozott**, és sikerült elérni a **fegyverszünet** megkötését.

A boszniai háború során több béketerv is született, azonban csak a harcoló felek kimerülésekor sikerült ténylegesen tárgyalóasztalhoz ültetni az érdekelt feleket:

* **Milošević, Tuđman és Izetbegović** 1995 novemberében az egyesült államokbeli **Daytonban**, az amerikai diplomata, Richard Holbrook közvetítésével állapodtak meg és kötöttek **békét**, (amelyet végül 1995. dec. 14-én Párizsban írtak alá), amely szerint:
  + Bosznia-Hercegovina **határai változatlanok** maradtak;
  + az államon belül **két önálló országrész – egy boszniai szerb és egy boszniai bosnyák-horvát** alakul úgy, hogy **mindkettő fővárosa Szarajevó**;
  + a **központi kormányzatot** kollektív elnökség, kétkamarás országgyűlés, alkotmánybíróság és központi bank jelenti, ugyanakkor a **két egyenrangú tagállam ugyancsak rendelkezik saját elnökkel és törvényhozással**;
  + az ENSZ csapatait NATO békefenntartók váltották fel, a menekülteknek pedig biztosítani kellett a visszatérés lehetőségét.

A boszniai háborúban közel **200 ezren vesztették életüket és több, mint 2 millió embernek kellett elhagynia otthonát**, és váltak ezáltalmenekültté.

**A koszovói háború**

**Szlobodan Milošević 1989. június 28-án a rigómezei csata 600. évfordulójára egy szerb nagygyűlést hívott össze Koszovóba**, ahol milliós tömeg előtt mondott beszédet, amiben egyértelművé tette, hogy nem hagyja széthullani Jugoszláviát.

Koszovóban 2 millió muzulmán albán és 250 ezer szerb élt. A koszovói albánok már 1990-ben kikiáltották függetlenségüket, azonban ezt **Belgrád** nem ismerte el, sőt **igyekezett minden eszközzel megakadályozni Koszovó önállósodását**:

* az **albánok passzív ellenállásba** húzódtak, amit az 1992-ben megtartott választásukon nyertes Ibrahim Rugova vezetett;
* miután a daytoni békemegállapodás nem rendezte a koszovói albánok helyzetét, **megalakult a Koszovói Felszabadítási Hadsereg**, amely kilépve a passzív ellenállásból, támadásokat kezdett a szerbek ellen;
* a **szerbek** „terroristaellenes” akciókkal válaszoltak és **kényszerítettek kb. 200-300 ezer albánt** arra, hogy **elhagyja a lakóhelyét**.

A **NATO** a vukovári és a srebrenicai mészárlásokból okulva **1999. március 24-től több, mint két hónapon keresztül célzott légicsapásokkal** meghátrálásra késztette a szerb vezetést:

* a NATO gépei katonai célpontok mellett, Belgrád és Újvidék stratégiai pontjait is támadták;
* Milošević végül 1999 nyarán visszavonta a szerb erőket Koszovóból;
* **Koszovó ENSZ védnökség alá került** és közel 50 ezer fős **nemzetközi haderő (KFOR)** érkezett a területre.

**Koszovó 2008. febr. 17-én kikiáltotta függetlenségét**, amelyet nem ismert el eddig Szerbia mellett Oroszország, Kína, India, illetve az Európai Unió országai közül Spanyolország, Románia, Szlovákia és Görögország sem.

**Felelősségre Vonás**

**Milošević**, aki 1997 óta Jugoszlávia (ami akkor már csak Szerbia és Montenegro államszövetsége volt) elnöke volt, **2000-ben elveszítette az elnökválasztást**, majd csalással próbált hatalmon maradni, de végül lemondott. **2001-ben letartóztatták és kiadták a Hágai Törvényszéknek**, ahol népírtás és más vádpontok alapján kezdődött meg a tárgyalása – azonban 2006-ban szívproblémák miatt a cellájában elhunyt.

Hágában vádemelésre készültek Tuđman ellen is, aki azonban már 1999-ben meghalt.

A szökésben levő **Mladić** szerb tábornokot és **Karadžić** volt boszniai szerb elnököt egyaránt elfogták, és Hágában **életfogytig tartó** **börtönbüntetésre** ítélték.