**Luxemburgi Zsigmond**

**Zsigmond magyar király**

Nagy Lajos trónját lánya, **Mária (1382-1395) örökölte**, és mivel kiskorú volt, az anyakirályné (Erzsébet) lett a régens mellette. Nagy Lajos végakarata az volt, hogy lányának jegyese, Luxemburgi Zsigmond foglalja el a trónt

* **Zsigmond** Luxemburgi IV. Károly német-római császár és cseh király kisebbik fia volt
* Ugyanakkor a nőági örökösödést ellenzők az Anjou-ház egyetlen fiági élő tagját, a nápolyi királyt, **Durazzói Kis Károlyt** támogatták.

**Durazzói** Károly Magyarországra érkezett, 1385. december 31-én meg is koronázták, azonban Erzsébet anyakirályné hívei 1386 februárjában elfogták, megsebesítették – ezután nem sokkal sérüléseibe belehalt. Károly halála az őt támogató délvidéki főurak lázadását váltotta ki, melynek során elfogták Máriát és az anyakirálynét, ez utóbbit azután meg is ölték.

Háborús állapotok alakultak ki, és Zsigmondot királlyá koronázták. **Zsigmond magyar király (1387-1437)** nem öröklés útján, hanem a bárókkal kötött szövetség (liga) segítségével foglalhatta el a magyar trónt.

Zsigmond a mögé felsorakozó (és ezért hatalmas birtokadományokat kapó) bárók segítségével leverte a Délvidéken a lázadást, de azután csúfos **kudarcot vallott** az oszmán törökök ellen, az **1396-os nikápolyi** **csatában**. Ezt követően a hatalom gyenge lábakon állt, megtörtént, hogy a bárók letartóztatták (1401) és Visegrád várában fogva tartották. 1403-ban volt az utolsó lázadás ellene, amely során megkoronázták Nápolyi Lászlót, de **Zsigmond végül felülkerekedett** és innentől kezdve szilárdan kezében tartotta a hatalmat.

**Zsigmond hatalmának támaszai:**

* Újonnan felemelt, birtokadományokkal megerősített **új bárói réteg** (pl. Báthoryak, Rozgonyiak, Cilleiek stb)
* Az **egyház**: Zsigmond **1404-től gyakorolta a királyi tetszvényjogot** (placetum regium), azaz a király beleegyezése kellett a pápai bullák kihirdetéséhez; **1417-től pedig megszerezte a főkegyúri jogot**, amely révén a király tölthette be a főpapi tisztségeket.
* A megfogyatkozó királyi várak hatalmi szerepét részben átvették a **városok**, amelyeknek az egyre erősödő polgárságra korábban, csak, mint gazdasági támaszra tekintettek az uralkodók, Zsigmond azonban igyekezett őket jelentősebb politikai szerephez juttatni: **1405-ben gyűlést tartott követeik számára és megerősítette** (pl. pallósjoggal ruházta fel) **őket**.

**Nyugati politika**

Zsigmond bátyja, Vencel örökölte apjuk halála után a német és a cseh trónt, de őt a német birodalmi rendek 1400-ben lemondatták trónjáról. Zsigmond 1410-ben szerezte vissza a család számára a német koronát

**A cseh trón visszafoglalása:**

* A Zsigmond által összehívott konstanzi zsinaton (1414-1418) elítélték és máglyán elégették Husz Jánost
* 1419-ben meghalt bátyja, IV. Vencel. A cseh trónt Zsigmond örökölte.
* A cseh trónt mégsem tudta elfoglalni, mert **1420-ben kitört a huszita felkelést**, amely során Zsigmondot súlyos vereségek érték. Végül kiegyezett a kelyhesekkel (1433), majd **1434-ben Lipanynál** legyőzte a táboritákat.
* 1436-ban egyezett meg a cseh rendekkel, akik elfogadták uralkodójuknak.

**A német-római császár cím megszerzése:**

* 1433-ban IV. Jenő pápa császárrá koronázta
* A császárrá koronázás ára: le kellett zárnia az 1411 óta zajló háborút Velencével, amely során Dalmácia (végleg) a köztársaság kezébe került.