**Magyar nemzetiségi politika, a nemzetiségek autonómiatörekvései és irredenta mozgalmai a dualizmus korában**

**Fellendülés a Peremvidéken**

**A modernizációs folyamatba a XIX. század vége felé tudtak bekapcsolódni az északi (szlovák), a keleti (román) és a déli (szerb és horvát) peremterületek.**

Az állami ipar- és közlekedésfejlesztési politika eredményeképpen megindult ezeknek a **területeknek is az iparosodása**, és ezzel párhuzamosan ezen nemzetiségek agrártársadalmának a polgárosodása:

* a Felvidéken létrejöttek **szlovák**, Erdélyben pedig **román iparvállalatok**;
* gyorsan növekedtek a **szlovák, román és szerb hitelintézetek**, amelyek a helyi parasztság és kisipar hitelezése mellett már iparvállalatok alapításával (szlovákok) és kereskedelmi beruházásokkal (szerbek) is foglalkoztak.

A társadalmi modernizációban jelentős szerepet játszott a meginduló és egyre nagyobb méreteket öltő **városba áramlás**.

* a XIX. század második felében pl. megháromszorozódott Pest-Buda szlovák lakossága;
* a városba érkezők a nagyipari üzemekben helyezkedtek el munkásként.

Speciális társadalmi mobilizáció, modernizáció jellemezte azokat a magyarországi **szlovákokat**, akik **vándoriparosnak** álltak (drótosok, üvegesek). Mások **aratóbandákba** tömörülve summásként járták az országot, leszerződve a nagy szántóföldi és idénymunkákra.

**1867–90**

A nemzetiségi törvény (1868) ellen tiltakozó **nemzetiségek** vezetői **passzivitásba** húzódtak.

**Sérelmeik**:

* 1879-től minden iskolában **kötelezővé tették** a **magyar nyelv oktatását**;
* a **közigazgatásban nem tartották be** még az (általuk keveselt) 1868-as törvényben foglaltakat sem:
  + nem kaptak támogatást kultúrájuk műveléséhez;
  + ellenőrzés alá vonták egyházaikat, bezáratták iskoláikat, betiltották egyleteiket (pl. a szlovák Matica Slovenska).

**1890–1914**

**1890 után a nemzetiségek aktivizálódtak**:

* A korban **nagyhatalmi támogatással létrejövő Románia és Szerbia** támogatta a magyarországi testvéreiket, illetve **irredenta** (egy terület történelmi vagy etnikai jogon történő megszerzésére irányuló mozgalom vagy politika) **szervezeteket**:
  + **Bukarest központtal** tevékenykedett a **románság területeinek** – benne Erdély – **egyesítését** hirdető és azt propagandával, illetve az adott területeken élő románok anyagi támogatásával támogató **Liga Culturală**.
  + **Szerbiában**, illetve a szerb állam támogatásával **titkos társaságok** szerveződtek, amelyek a **délszláv területek egyesítését** tűzték ki célul, és ennek jegyében a Monarchiában, Bosznia- Hercegovinában **merényleteket** is végrehajtottak. Ilyen szervezet volt pl. az **„Egyesülés vagy halál” másnéven „Fekete kéz”**, amely majd az 1914-es szarajevói merényletet is megszervezte.
* A **román és a szerb nemzetiségi törekvéseket támogatta az ortodox egyház** is, amely nemzeti egyházként nemcsak a nyelvhasználat, a kultúra megőrzése terén vállalt szerepet, hanem a politikai vezetőket is adott ezeknek a nemzetiségeknek.
* A korban a nemzetiségi területek is **gyorsan fejlődtek gazdaságilag, megerősödött** a nemzetiségi **kisbirtokos réteg**, szélesedett a **polgári, értelmiségi** réteg.

Az aktivizálódás **területei**:

* megerősödött **sajtó** (1910 körül 15 román, 15 szerb-horvát, 13 szlovák napilap volt);
* **pártokat** alapítottak: Szlovák Nemzeti Párt, Román Nemzeti Párt;
* **parlamenti** képviselőik **aktívan politizálni** kezdtek.

**Összetűzések**

* 1892: az **erdélyi románok** „Nemzeti Bizottsága” ún. **memorandumot** állított össze sérelmeikről. Ferenc József azonban nem fogadta őket, az iratot a pesti kormánynak továbbította. Eredmény: a „Nemzeti Bizottság” tagjait 1–5 év börtönre ítélték (**„memorandum-per”**).
* 1896: a nemzetiségek budapesti kongresszusa tiltakozott a millenniumi ünnepségek nacionalista jellege miatt.
* 1898: a Bánffy-kormány idején törvényt hoztak arról, hogy minden községnek csak egy hivatalos neve lehet, amelyet a Belügyminisztérium határoz meg.
* **1907: új népiskolai törvény**, amelyben a XXVII. tc, az ún. **Lex Apponyi** előírta, hogy a nem magyar tanítási nyelvű iskolába járó diákoknaka negyedik évfolyam végére már jól kell tudniuk magyarul,
* azaz nagy óraszámban kell a magyart tanulni, más tárgyak (nemzetiségi nyelv) rovására. Gondot j lentett még az is, hogy a nemzetiségi tanítók sokszor maguk sem tudtak jól magyarul.
* **1907: csernovai sortűz** – egy templom felszentelésénél a csendőrség belelőtt a szlovák tömegbe: 15 halott, 32 embert bíróság elé állítottak. 1914: a **máramarosi nemzetiségi perben** 32 magyarellenes lázítással vádolt rutén vádlottat ítéltek börtönbüntetésre.

Következmények:

* Az I. világháború előtt Tisza István már hiába próbálkozott a románokkal való megegyezéssel.
* Külföldön igen **negatív kép alakult ki a magyar nemzetiségi politikáról**: az előbb csak a térség iránt érdeklődő, majd a nemzetiségek védelmezőjévé vált **R. W. Seton-Watson** (Scotus Viator) folyamatosan közzétette a magyarokról lesújtó képet festő magyarországi „élményeit” újságcikkek, majd könyv formájában („Faji problémák Magyarországon”, 1908).
* Az I. világháború alatt a nemzetiségek megfogalmazták elszakadásitörekvésüket.