**Magyarország gazdasága az európai munkamegosztásban**

**Feltételek**

A mohácsi csata után a gazdaság fejlődésének **belső feltételei kedvezőtlenek** voltak:

* A török hadjáratok, majd a végvári háborúskodás **pusztításai**, az azokkal együtt járó **éhínségek** ás **járványok**
* Az ország **három részre szakadása**
* A három részre szakadt, háborúskodó országban folyamatosan **növekedtek az adóterhek**, aminek speciális oka volt a hódoltsági terület határvidéken megvalósult **kettős uralom** (condominium) révén kialakult **kettős adóztatás**: a végvárvonal törökök és magyarok ellenőrizte oldalán, széles sávban egyaránt adóztattak a magyar nemesek (a végvári katonaság segítségével) és a törökök is.

A **külső feltételek** alakulása azonban mégis **kedvező lehetőséget** teremtett a fejlődéshez:

* A magyar gazdaság **legfontosabb külkereskedelmi partnereinek** – osztrák, német, cseh, lengyel területek **lakossága dinamikusan növekedett**, ami együtt járt a **magyar élelmiszerek iránti kereslet növekedésével**
* A háborúskodás, a folyamatosan **fegyverben tartott hadsereg** is növelték a keresletet
* Az Európa-szerte jellemző **népességnövekedés** és a felfedezések-gyarmatosítás okozta **árforradalom** hatásai – a nyersanyag és élelmiszerárak emelkedése is kedvezően hatottak a magyar gazdaságra:
  + Míg Lengyelország a cseh és észak-német területeket látta el gabonával, marhával, prémekkel
  + **Magyarország a dél-német, osztrák és észak-itáliai térségbe exportált élő állatoka**t (főleg marhát és juhot), illetve **nyersanyagokat** (pl. bőr és méz)

**A főbb export- és importcikkek:**

A kivitel jellemzői:

* A legfőbb exportcikk az **élőmarha** volt: az osztrák-német területekre a XVI. század második felében kb. 100 ezer, Itáliába 40 ezer marhát hajtottak ki évente
* A másik fontos kiviteli cikk a **bor** volt:
  + A szőlőtermelés súlypontja a **középkori**, a Száva és a Duna között elterülő **Szerémség területéről** (amit a törökök legelőször foglaltak el) előbb **áttevődött** a tolnai-baranyai területre, majd **Tokaj-Hegyaljára**
  + A minőségét a szállítás során is megőrző **tokaji borok iránt nagy volt a kereslet** és leginkább Lengyelországba exportálták
* A bányászati termékek közül – az aranybányászat visszaesését követően – **a réz termelése és kivitele** vált jelentőssé. A Garam folyó vidékén, Besztercebánya központtal, a XV. század végén megalakult Thurzó-Fugger cég által bányászott réz **Velencébe** és a lengyel kikötőkön keresztül **Antwerpenbe** is eljutott
* A **gabonakivitel** a korszakban **alárendelt** szerepű volt:
  + A kifizetődő **vízi szállítás korlátozottsága** és az ország területén háborúzó **hadseregek ellátása** miatt

A **behozatali cikkek** köre szinte ugyanaz maradt mint ami a középkorban volt:

* **Textilfélék** (vászon, selyem és posztó – de posztóból egyre több érkezett a cseh-morva területekről)
* **Iparcikkek** (szerszámok, kések, fémáruk, üvegtárgyak)
* **Luxuscikkek, gyümölcsök és fűszerek** (narancs, füge, citrom, bors, gyömbér)

A **külkereskedelem a XVI. században**, a kedvezőtlen belső politikai feltételek ellenére

**jelentős aktívumot mutatott**, azaz az export értéke jóval meghaladta az import mértékét

**A gazdaság szereplői:**

A politikailag három részre (királyi Magyarország, Erdély, hódoltság) szakadt ország **gazdasági téren meg tudta őrizni az egységét**. Ebben szerepe volt annak, hogy:

* **Mindhárom rész vezetői és lakói érdekeltek voltak** a kereskedelemi kapcsolatok fenntartásában, abban, hogy a magyarországi áruk (marha, bor, bőr) és a török áruk (gyapjú, szönyegek) is eljussanak a nyugatabbi piacokra, ugyanakkor a nyugati iparcikkek pedig Magyarország területére
* A háborús állapotok miatt a **nyugati** (német és itáliai) **kereskedők már nem szívesen jöttek Magyarország területére** és ezért az üzleteiket **magyar kereskedők és üzlettársak közreműködésével** bonyolították le

**A drinápolyi békétől (1568) a tizenötéves háború kezdetéig (1591) terjedő időszak volt a magyarországi vállalkozások virágkora:**

* A **marhatenyésztésbe** rengeteg olyan **paraszt**, mezővárosi **paraszpolgár kapcsolódott be**, akik a török hódoltság területén és annak peremén, a falvak-városok határában tartották a marhát
* A **marhakereskedelembe** beszálló magyar vállalkozók, a **tőzsérek** jelentős vagyonokat tudtak felhalmozni (pl. Thököly Imre egyik őse), amelyek révén a gazdaság más ágaiba (iparcikk kereskedelem) is bekapcsolódtak
* A gazdasági lehetőségek felkeltették a magyarországi **főnemesség** érdeklődését is – a magyar arisztokraták (pl. Nádasdyak, Perényiek, Thurzók, Zrínyiek, Forgáchok) is kereskedni kezdtek és kihasználva a vámmentességüket a többi szereplővel szemben előnybe kerültek:
  + Megjelentek a **marhatartók és kereskedők**, illetve a hadsereget **gabonával ellátók** között
  + A marhatartást és a gabonatermesztés növelése érdekében birtokaikon – a paraszti telkek kárára – **növelni kezdték a majorsági területeket**

A marhák külföldi piacokra hajtását ás őrzését a fegyveres hajdúk végezték, ugyanakkor a végvári katonaság is igyekezett hasznot húzni például abból, hogy segítették a vámhelyek kikerülését célzó csempészetet

**Az ipar**

A kereskedelemmel ellentétben az **ipar lehetőségei a korban korlátozottabb** voltak. **Uralkodó maradt a céhes ipar.**

* A kora újkori Nyugat-Európában jellemző tendenciákkal (a kereskedelemben felhalmozott tőkét ipari vállalkozásokba fektették) szemben **Magyarországon a kereskedő polgárok inkább földbirtokokat vásároltak** – ahol több marhát tarthattak, illetve aminek révén nemességet nyerhettek. Így **Magyarországon nem indult meg**, vagy csak helyenként és nagy késéssel a céhes ipart felváltó varlag-rendszer, illetve **a manufaktúraipar kialakulása**
* A **nyugati országokból érkező olcsó iparcikkek versenye** sem segítette az ipar fejlődést így:
  + A hadseregeket ellátó iparágakban (pl. szabók, kovácsok, posztókészítők, mészárosok) is **uralkodó maradt a céhrendszer**, nem volt komolyabb fejlődés
  + Egyedül az **ötvösipar** mutatott fellendülést, köszönhetően az erdélyi magyar és szász kézműveseknek és annak, hogy a háborúk közepette felértékelődött az elrejthető és könnyen menekíthető ékszerkészítés

**A városhálózat átalakulása**

A középkor végén a Magyar Királyságban 30 királyi város és 150 fontosabb földesúri város, mezőváros volt. Ezekben élhetett a **népesség kb. 8%-a,** amely a nyugatabbra fekvő területekhez képest **alacsony aránynak számított** (pl. a német területeken ez az arány kb. 10-15% volt)

Az ország három részre szakadása miatt sok esetben **átalakult egyes városok szerepköre, jelentősége.** Az Alföld déli része elnéptelenedett, a falvakból az emberek elmenekültek vagy a biztonságosabb mezővárosokba költöztek.

* **Buda, Pécs és Szeged** a hódoltsághoz tartozott, korábbi lakosságszámuk és **szerepük csökkent**
* **Pozsony** lett a **királyi Magyarország fővárosa** és Kassával együtt külkereskedelmi és pénzügyi központtá vált
* **Nagyszombat**, ahova az esztergomi érsek kényszerűen áttette székhelyét, ugyancsak fejlődött, gazdagodott
* **Győr** is előnyt tudott szerezni a nyugati irányú marhakereskedelemből
* Az Alföld jellegzetes mezővárosai közül a három országrész határán lévő **Debrecen** emelkedett ki, de Nagykőrös, Kecskemét és Cegléd is gyarapodott

**A XVII. századi visszaesés**

A gazdasági fejlődés keretei a **XVII. században gyökeresen megváltoztak:**

* **Lelassult az áremelkedés**, ami a nyugat-európai népességnövekedés lelassulásával és az Amerikából beáramló nemesfémennyiség csökkenésével magyarázható
* Az 1618-48 között zajló **30 éves háború okozta népességcsökkenés az agrárkereslet visszaesését** eredményezte a magyar élelmiszerek hagyományos exportpiacának számító német területeken
* Kb. a **felére esett vissza** a XVI. századihoz képest a **marhaexport**:
  + A magyar tőzsérek közül sokan tönkrementek, mert nem tudták kompenzálni a marha csökkenő árából ás mennyiségéből származó bevételkiesést, illetve a monopol kereskedői joggal felruházott nyugati kereskedőtársaságok versenyét
* Megjelentek a távolsági kereskedelemben **a keleti** (görög, rác, örmény, zsidó) **kereskedők** is, akik a nyugati és keleti ipar- és luxuscikkekkel kereskedtek

A XVII. század végi török-ellenes magyarországi felszabadító háborúk ugyan fellendítették az agrárkeresletet, azonban ennek a haszonélvezői már csak ritkán voltak a magyar vállalkozók.