**Új eszmék: liberalizmus, nacionalizmus, konzervativizmus**

**Liberalizmus**

Liber=szabad származású ember; liberális=szabadságot kedvelő, szabadelvű; liberalizmus = szabadelvűség

A liberalizmus a felvilágosodás gondolatai alapján és azok terjedésében bízva az **egyéni szabadság megvalósítását** tűzte ki célul:

* **alapvető (vagy emberi) jogok megvalósítása**: vallás-, vélemény- és sajtószabadság, gyülekezés és ellenállás szabadsága;
* **jogegyenlőség és közteherviselés** – a liberalizmus a törvény előtt és az adózásban hirdet egyenlőséget, a többi területen az egyenlőtlenség, a verseny híve;
* **alkotmányos berendezkedés** megvalósítása: hatalommegosztás tana, választások útján létrehozott parlament (ami legyen a politikai egyensúly érdekében kétkamarás) hozza a törvényeket és ellenőrzi a kormányt;
* **gazdasági szabadság**: iparűzés, kereskedelem és vállalkozás szabadsága, a piaci verseny biztosítása.

A klasszikus liberalizmus eszmerendszerében:

* a történelem főszereplője az **egyén** (individum);
* az **állam funkciója 3 területre korlátozódik**: („éjjeliőr állam”):
  + az ország védelme;
  + a társadalom egyik tagjának a másikkal szembeni védelme;
  + a nem profitorientált társadalmi intézmények (iskola, kórházak) fenntartása.

A klasszikus liberalizmus elvei Angliában alakultak ki:

* **J. Locke** (a polgári kormányzás első konkrét megfogalmazója);
* **L. S. Mill** (a „Szabadságról” c. művében azt tárgyalja, hogy miként védhető meg az egyéni szabadság az állam és a társadalom befolyásától);
* **Smith** („A nemzetek gazdasága” c. művében ír a „láthatatlan kéz”-ről, azaz, hogy a szabadság és a verseny körülményei között megvalósuló egyéni célok, összességében a társadalmi jólétet is megteremtik); **D. Ricardo** („Politikai gazdaságtan”).

A liberális eszmék megjelentek a polgári államok, az alkotmányos rendszerek kialakulásánál: az 1830-as években Angliában és Franciaországban, majd fokozatosan Európa más országaiban is.

**Konzervativizmus**

Conservare=megtartani, megőrizni

A **konzervativizmus a liberalizmusra adott válaszként** jelent meg, és reflektált a francia forradalom eszméire és történéseire (erőszakos hatalomgyakorlás, egyház- és vallásellenes lépések):

* Az ókorban kialakult és azután fokozatosan továbbfejlődő intézményeket (monarchia, egyház, család, tulajdon), amelyek szavatolják a **társadalmi rendet**, meg kell védeni, és meg kell óvni a forradalmi jellegű változásoktól, fenn kell tartani a hosszú idő alatt, organikusan kialakult és régóta létező és bevált szokásokat és erkölcsi normákat.
* Gondolkodásának középpontjában nem az egyén, hanem a családtól az államig terjedő **közösségek** állnak.
* A konzervativizmus tagadja az ész mindenhatóságát, az elidegeníthetetlen emberi jogok létezését, a társadalmi szerződés tanát, a fejlődésbe vetett hitet, a radikalizmust, a forradalmakat.

A konzervativizmus szerint a **politika** korlátozott tevékenység, amelynek a lényege a kompromisszumkeresés, az **egyensúlyozás** és a **mérséklet**. Ezen politika gyakorlásához szükséges:

* joguralom; független bíróság; magántulajdon védelme; hatalmi egyensúlyra törekvő külpolitika.

A konzervatív ideológia első modern megfogalamzója **Edmund Burke** brit parlamenti képviselő volt, aki 1790-ben megírt „Töprengések a francia forradalomról” c. művében – többek között – a **vallás szerepéről** és szükségességéről így vallott: *„a vallás az ember által emelt erőd, egy máskülönben érthetetlen és ellenséges világban”*.

A konzervatív eszmék szerepet játszottak a Szent Szövetség Európájának működtetésében: a szövetkezett uralkodók célja a feudális, rendi alapú politikai és társadalmi berendezkedés fenntartása volt.

**Nacionalizmus**

Natio=nemzet

A középkorban nemzeten egy ország kiváltságos lakóit értették.

A felvilágosodás és a francia forradalom nyomán született meg a **modern polgári nemzet** fogalma: egy terület lakosságának a nyelv, a kultúra és a történelem tradíciók által kibontakozó közössége.

**A modern nemzetek kialakulásának két útja**:

* **Államnemzeti** fejlődés (pl. Anglia, Franciaország): a nemzetté válás egy önálló állam keretei között ment végbe. Kialakulhatott az egységes nemzetállam.
* **Kultúrnemzeti** fejlődés (pl. német, olasz, magyar, horvát): önálló államiság hiányában a nemzeti fejlődés a kultúra világában kezdődött, cél az önálló nemzetállam kialakítása:
* nagy szerepet kapott a nemzeti **nyelv**;
* gyorsan kialakultak a nemzeti **szimbólumok** (zászló, címer, himnusz);
* megkezdődött a lázas múltkutatás, a dicső ősök keresése, **mítoszok** felelevenítése és gyártása;
* kialakult egy gyűlölhető, a szenvedések okaként megjelölhető **ellenségkép** (pl. horvátoknál: ezeréves magyar elnyomás).

A **nacionalizmus összekapcsolódhatott** a **liberalizmussal** és a **konzervativizmussal** is, **szélsőséges formája** a **sovinizmus**.

A nacionalizmus szerepet játszott a XIX. században a **nemzetállamok** kialakulásában, az olasz és német egységfolyamatban, illetve a nagyobbbirodalmak (Habsburg-, Oszmán-török Birodalom) egyes népei **függetlenségi törekvéseiben**.